Diari Oficial de la Generalitat Valenciana


Sumari del DOGV 6968, del 19-02-2013 (2013/1495)

RESOLUCIÓ de 29 de gener de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu d'Empreses i Treballadors de Transport de Malalts i Accidentats en Ambulància de la Comunitat Autònoma Valenciana (Cod: 62813212088102).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6968

Data del DOGV
:   19-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1495


Data del document
:   29-01-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 29 de gener de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu d'Empreses i Treballadors de Transport de Malalts i Accidentats en Ambulància de la Comunitat Autònoma Valenciana (Cod: 72795164955777). [2013/1495]  
Vist el text del Conveni Col·lectiu d'Empreses i Treballadors de Transport de Malalts i Accidentats en Ambulància de la Comunitat Autònoma Valenciana, subscrit per la comissió negociadora, integrada, d'una part, per l'organització empresarial ACVEA, i d'una altra, pels sindicats UGT i CCOO, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
Valencia, 29 de gener de 2013.- El subdirector general de Relacions Laborals: Reyes Maximiliano Coronado Coron.  
  
  
Conveni col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana, per als anys 2012-2013.  
  
  
Disposició preliminar  
En funció de la legitimació i la capacitat legal reconeguda mútuament per les parts, s'acorda este segon Conveni Col·lectiu de Transport Sanitari en l'àmbit de la Comunitat Autònoma Valenciana, subscrit per ACVEA, UGT i CCOO, i es designa, als efectes legals pertinents, com a domicili de les parts els següents:  
  
Associació de la Comunitat Valenciana d'Empreses d'Ambulàncies (ACVEA)  
Avinguda Miguel Hernández, núm. 3-D, 46274 Aldaia (València).  
Federació de Transports, Comunicacions i Mar d'UGT-País Valencià  
C/ Arquitecte Mora, núm. 7-2, 46301 València.  
Federació de Servicis a la Ciutadania de CCOO del País València  
Plaça Nàpols i Sicília, núm. 5-2n, 46634 València.  
  
ÍNDEX  
  
Capítol I. Disposicions generals  
Art. 1. Àmbit funcional  
Art. 2. Àmbit territorial  
Art. 3. Àmbit personal  
Art. 4. Àmbit temporal  
Art. 5. Comissió negociadora del conveni  
Art. 6. Ultra activitat del conveni.  
Art. 7. Compensació, absorció i condicions més beneficioses  
Art. 8. Vinculació a la totalitat  
Art. 9. Coordinació normativa  
Art. 10. Inaplicació de les condicions establides en el conveni  
Art. 11. Articulació de la negociació col·lectiva  
  
Capítol II. Organització del treball, productivitat, qualitat i eficiència.  
Art. 12. Facultats organitzatives del treball  
Art. 13. Rendiments productius  
  
Capítol III. Sistema de classificació professional  
Art. 14. Classificació professional  
Art. 15. Grups professionals  
Art. 16. Mesures de flexibilitat interna. Mobilitat funcional  
Art. 17. Treballs de categoria professional superior  
Art. 18. Treballs de categoria professional inferior  
Art. 19. Polivalència funcional.  
Art. 20. Promoció laboral i ascensos  
  
Capítol IV. Contractació  
Secció primera. Condicions d'ingrés  
Art. 21. Condicions generals d'ingrés del personal  
Art. 22. Període de prova  
Art. 23. Del contracte de treball  
Art. 24. Subrogació del contracte amb l'Administració  
  
Secció segona. Tipus de contracte de treball.  
Art. 25. Contractes formatius  
Art. 26. Contracte a temps parcial  
Art. 27. Contractes a duració determinada  
  
Secció tercera. Extinció del contracte de treball  
Art. 28. Extinció del contracte de treball  
  
Capítol V. Formació professional  
Art. 29. Mesures per al foment de la formació professional en l'empresa  
Art. 30. Temps de formació  
Art. 31. Finançament  
Art. 32. Comissió paritària sectorial de formació  
Art. 33. Acció formativa en les empreses  
  
Capítol VI. Mobilitat geogràfica  
Art. 34. Mobilitat geogràfica  
  
Capítol VII. Retribucions  
Secció primera. Conceptes i estructura salarial  
Art. 35. El salari; el seu abonament i la seua acreditació  
Art. 36. Estructura del salari  
Art. 37. Principi de no-discriminació i discapacitat  
Art. 38. Conceptes salarials  
Art. 39. Antiguitat  
Art. 40. Hores de presència  
Art. 41. Gratificacions extraordinàries  
  
Secció segona. Dietes, bestretes i altres conceptes  
Art. 42. Conceptes no salarials  
Art. 43. Uniformitat  
  
Capítol VIII. Temps de treball  
Secció primera. Jornada laboral  
Art. 44. Jornada laboral  
Art. 45. Assignació de servicis. Quadro d'horaris i calendari laboral  
Art. 46. Descans setmanal  
Art. 47. Dispositiu de localització  
Art. 48. Distribució irregular de la jornada  
  
Secció segona. Vacacions  
Art. 49. Vacacions  
  
Secció tercera. Permisos i llicències  
Art. 50. Permisos retribuïts  
Art. 51. Llicències  
Capítol IX. Excedències i altres supòsits  
Art. 52. Interrupció temporal de l'activitat  
Art. 53. Excedències  
  
Capítol X. Previsió social  
Art. 54. Gratificacions per fidelitat/vinculació a l'empresa  
Art. 55. Jubilació anticipada a temps parcial i jubilació obligatòria  
  
Art. 56. Assegurances  
Art. 57. Incapacitat temporal  
Art. 58. Privació del permís de conduir  
Art. 59. Multes i sancions  
  
Capítol XI. Ordenació jurídica de faltes i sancions  
Art. 60. Classes de faltes  
Art. 61. Faltes lleus  
Art. 62. Faltes greus  
Art. 63. Faltes molt greus  
Art. 64. Sancions. Aplicació  
  
Capítol XII. Seguretat i salut en el treball  
Art. 65. Salut i prevenció de riscos laborals  
  
Capítol XIII. Drets sindicals i de representació col·lectiva  
Art. 66. Drets de representació del personal i sindicals  
Art. 67. Absència de delegats de personal o comités d'empresa  
Art. 68. Drets i facultats dels comités d'empresa i delegats de personal  
Art. 69. Quotes sindicals  
Art. 70. Garanties sindicals dels membres del comité d'empresa i delegats de personal  
  
Capítol XIV. Política d'ocupació i igualtat  
Art. 71. Plans d'igualtat  
Art. 72. Comissió paritària d'igualtat  
Art. 73. Parelles de fet  
  
Capítol XV. Comissió paritària del conveni  
Art. 74. Comissió mixta paritària  
Art. 75. Protocol de telefonades  
Art. 76. Resolució de conflictes col·lectius  
  
Disposició transitòria  
Disposició final. Registre, publicació i difusió del present conveni  
  
  
Annexos  
Annex I. Taules salarials provisionals 2012  
  
  
Capítol I  
Disposicions generals  
  
Article 1. Àmbit funcional  
Les disposicions d'este conveni seran aplicables als treballadors/es i empreses, dedicades al transport sanitari terrestre, de malalts i/o accidentats, així com el transport d'òrgans, sang, mostres biològiques i equips mèdics.  
Este conveni serà aplicable a totes les empreses del sector.  
  
També s'aplicaran a aquelles empreses que, independentment de la seua activitat econòmica principal resulten concessionàries o adjudicatàries dels dits servicis de transport, o bé contracten o subcontracten la seua realització amb els organismes o empreses corresponents.   
  
Article 2. Àmbit territorial  
Este conveni és d'àmbit autonòmic i afectarà els centres de treball compresos dins del seu àmbit funcional, situats en el territori de la Comunitat Autònoma Valenciana, encara que el domicili de l'empresa n'estiga ubicat fora.  
  
  
Article 3. Àmbit personal  
Este conveni serà aplicable a tots els treballadors que presten servicis en les empreses delimitades en els àmbits funcional i territorial, siga quina siga la seua categoria professional, amb l'única excepció del personal directiu a què es referix l'article 2n del Reial Decret Legislatiu 1/1995, de 24 de març. Este personal és de lliure designació per l'empresa i la seua relació laboral es regirà pel seu contracte de treball i, si és el cas, per la normativa especial que els siga aplicable.  
  
Ambdós parts manifesten expressament la seua intenció de no pactar acords en àmbits inferiors al d'este conveni.  
  
Article 4. Àmbit temporal  
Este conveni col·lectiu entrarà en vigor amb caràcter general el dia 1 de gener de 2012, sense perjuí de les excepcions que s'hi acorden expressament.  
Així mateix, este conveni té una duració de 2 anys, de tal manera que els seus efectes finalitzaran el 31 de desembre de 2013.  
La seua entrada en vigor es produirà l'endemà de ser publicat en el Diari Oficial de la Comunitat Valenciana.  
Este conveni quedarà automàticament denunciat quan finalitze.  
  
No obstant el que s'ha exposat més amunt, i per a evitar el buit normatiu que en qualsevol altre cas produiria una vegada acabada la seua vigència inicial, o la de qualsevol de les seues pròrrogues, continuarà regint en la seua totalitat, tant en el seu contingut normatiu com en l'obligacional, fins que siga substituït per un altre, o deixe d'estar en vigor per finalitzar el període d'ultraactivitat del conveni sense un nou text convencional.  
  
Article 5. Comissió negociadora del conveni  
Finalitzat el termini de vigència del conveni, les parts hauran de constituir la nova comissió negociadora dins del mes següent a la finalització de la seua vigència, i es reconeixeran les parts i es marcarà un calendari de reunions.  
  
Article 6. Ultraactivitat del conveni  
En el cas que s'acabe el termini legal establit per a la negociació del conveni sense que s'haja arribat a un acord per a la seua prorroga o substitució d'un altre, fruit de l'acord entre les parts que conformen la comissió negociadora, les parts es comprometen a sotmetre's als procediments de mediació establits en l'article 76, i quan ambdós parts, de mutu acord, així ho consideren, a un arbitratge. Es mantindrà, en tot cas, la ultraactivitat del conveni dos anys més del període màxim legal establit per l'Estatut dels Treballadors.  
  
Article 7. Compensació, absorció i condicions més beneficioses  
A. Garantia personal  
Totes les condicions econòmiques i de qualsevol índole contingudes en el present conveni tenen la consideració de mínimes.  
Per tant, els pactes, clàusules i condicions vigents en qualsevol contracte considerats globalment i que en el còmput anual impliquen condicions més beneficioses per al treballador o grup de treballadors, en relació amb les que s'establixen, subsistiran com a garantia personal dels que gaudisquen d'estes.  
B. Compensació i absorció  
Les millores econòmiques globals que hi conté este conveni compensaran i absorbiran les vigents en les empreses que siguen superiors a les pactades ací.  
  
Article 8. Vinculació a la totalitat  
Les condicions pactades en este conveni formen un tot orgànic i indivisible i, als efectes de la seua aplicació pràctica, seran considerats globalment. En el cas que l'autoritat administrativa o judicial competent, fent ús de les seues facultats, no homologue algun dels seus articles o part del seu contingut, el present conveni quedarà nul i sense cap eficàcia, i s'haurà de reconsiderar el seu total contingut, llevat que el contingut del dit article o articles no tinga un contingut econòmic; en este cas, es revisaran només els articles rebutjats.  
  
  
  
Article 9. Coordinació normativa. Prelació de normes  
Ateses les peculiaritats que concorren en l'àmbit a què es referix este conveni, allò que han acordat les parts regula amb caràcter general les relacions entre l'empresa i els seus treballadors en totes les matèries compreses en el seu contingut, inclús aquelles la regulació de les quals es pacta de manera diferent de la que preveu la normativa general aplicable.  
En tot el que no preveu este conveni s'aplicarà la normativa laboral vigent.  
  
Article 10. Inaplicació de les condicions establides en el conveni  
  
A l'empara del que disposa l'article 82.3 de l'Estatut dels Treballadors, es pacta expressament que per a aquelles empreses que, per causes economicofinanceres, organitzatives, tècniques o de producció, hagen acordat amb la representació legal dels treballadors la inaplicació de les següents matèries regulades en el present conveni col·lectiu:  
  
- Jornada de treball.  
- Horari i distribució del temps de treball.  
- Règim de treball a torns.  
- Sistema de remuneració i quantia salarial.  
- Sistema de treball i rendiment.  
- Funcions, quan excedisquen els límits que per a la mobilitat funcional preveu l'article 39 de l'Estatut dels Treballadors.  
- Millores voluntàries de l'acció protectora de la Seguretat Social, s'haurà de notificar l'esmentat acord d'inaplicació a la comissió paritària del conveni perquè tinga validesa.  
En este sentit, l'empresa que pretenga acollir-se a la dita situació haurà d'iniciar el corresponent expedient que dirigirà als representants legals dels treballadors (delegats de personal o membres del comité d'empresa), per a la qual cosa els aportaran la documentació necessària perquè la representació legal dels treballadors puga comprovar l'objectivitat de l'actuació empresarial, per la qual cosa podran sol·licitar la necessitat que s'amplie la documentació aportada. Presentada la documentació, haurà de realitzar-se un període de consultes entre les parts de duració no superior a quinze dies.  
L'empresa i els representants legals dels treballadors (delegats de personal o membres del comité d'empresa) podran acordar la no-aplicació de les matèries esmentades en el paràgraf primer en funció del grau que es crega oportú; indicaran el període o períodes de temps de la seua aplicació, i no podran superar en cap cas la vigència del conveni.  
  
El text de l'acord per a la inaplicació salarial haurà de ser notificat a la comissió paritària del sector en el termini de 15 dies des de la consecució d'este. Si no es complix este requisit el dit acord no tindrà valor.  
  
Si no es produïx cap acord, qualsevol de les parts podrà acudir a la comissió paritària del conveni que medie entre les parts, seguint el que establixen les funcions de la comissió paritària.  
En cas de discrepància entre les parts, i si la mediació de la comissió paritària del sector ha sigut infructuosa, qualsevol de les parts podrà acudir a la Comissió Consultiva de Convenis de la Comunitat Autònoma Valenciana.  
Tant el desacord com el resultat del procediment seguit davant de la Comissió Consultiva de Convenis de la Comunitat Autònoma Valenciana haurà de ser notificat a la comissió paritària del conveni.  
Ambdós parts acorden expressament que davant de la necessitat d'acudir a la Comissió Consultiva de Convenis de la Comunitat Autònoma Valenciana, a la dita comissió únicament se li sol·licitarà un arbitratge en el cas que ambdós parts ho sol·liciten de manera voluntària.  
De la mateixa manera, les parts acorden ajustar-se al que establix el V Acord de Solució Extrajudicial de Conflictes Col·lectius (DOCV 08.07.2010), i podrà acudir qualsevol de les parts, si ho considera oportú, al Tribunal d'Arbitratge Laboral de la Comunitat Valenciana  
Els representants legals dels treballadors, així com els representants sindicals, estan obligats a tractar i mantindre en l'absoluta reserva la informació rebuda i les dades a què ha tingut accés com a conseqüència del que establixen els paràgrafs anteriors, i observaran, per consegüent, respecte de tot això, sigil professional.   
  
Article 11. Articulació de la negociació col·lectiva. Regulació subsidiària i modificacions normatives  
En tot el que no preveu este conveni, caldrà ajustar-se al que preveu el Conveni Col·lectiu Estatal per a les empreses i treballadors de transport de malalts i accidentats en ambulància i per la normativa vigent en cada moment.  
Si durant la vigència del present conveni s'establix nova normativa o modificacions que afecten qualsevol de les matèries regulades en este, les parts firmants, a petició de qualsevol d'elles, es reuniran a fi d'analitzar les conseqüències i repercussions que les variacions introduïdes puguen tindre en el contingut del conveni i, si és el cas, s'adaptarà, a fi de mantindre l'equilibri del conjunt existent amb anterioritat a les dites variacions.  
  
CAPÍTOL II  
Organització del treball, productivitat, qualitat i eficiència  
  
Article 12. Facultats organitzatives del treball  
L'organització del treball en els establiments, centres de treball o dependències de les empreses és facultat de la direcció d'estes, d'acord amb el que es preveu legalment i convencionalment.  
Conseqüentment i a títol merament enunciatiu, la direcció de les empreses exercitarà, quan siga procedent, d'acord amb els procediments legalment establits, les facultats organitzatives següents:  
  
- Obrir, ampliar o disminuir capacitats, traslladar o tancar establiments, centres de treball o dependències d'estos, d'acord amb els procediments legals establits.  
- Adscriure i enquadrar treballadors en les tasques, torns i centres de treball o dependències que considere necessaris en cada moment, d'acord amb el seu grup professional.  
- Permetre el canvi de torn entre els treballadors/es, sempre que estiguen assignats al mateix tipus de servici, sense cap discriminació, i ho comuniquen per escrit a l'empresa amb almenys 48 hores d'antelació, i sempre que no es produïsca incompliment de la legislació vigent i les normes del present conveni.  
En el supòsit que el canvi de torn es produïsca entre treballadors assignats a distint tipus de servici, el substitut haurà de tindre, segons el parer de l'empresa, coneixements suficients per a l'exercici de l'activitat.  
- Determinar i fixar normes i instruccions per a la correcta prestació del treball en tots els seus aspectes, principalment en relació amb els usuaris i buscant l'òptima explotació de les instal·lacions productives, procurant la seua efectiva i màxima funcionalitat.  
- Fixar, quan corresponga, els rendiments exigibles, tant dels centres de treball o establiments com dels llocs de treball que els constituïsquen; tot això de conformitat amb el que preveuen els articles 20, 64 i concordants de l'Estatut dels Treballadors.  
  
Article 13. Rendiments productius  
Les empreses podran, implantar els sistemes de mesurament del treball i dels nivells de rendiment i productivitat dels seus treballadors que consideren convenients, de conformitat amb els mètodes objectius internacionalment admesos, prèvia negociació amb els representants dels treballadors de les empreses. En estos casos, els treballadors hauran d'adaptar-se a la productivitat establida objectivament.  
En relació amb la qualitat del servici prestat, el treballador s'ajustarà igualment a les instruccions que l'empresa indique en l'exercici regular de les seues facultats directives, i es considerarà que el tipus d'activitat que es desenrotlla en el sector i en les seues empreses depén en gran manera de la captació i manteniment del nombre més gran de clients possible. A este efecte, es fomentarà la formació en tècniques de qualitat per part de les empreses.  
  
CAPÍTOL III  
Sistema de classificació professional  
  
Article 14. Classificació professional  
La classificació professional del personal consignada en el present conveni col·lectiu és merament enunciativa i no implica que s'hagen de tindre previstos tots els grups professionals i dins d'estos les divisions orgàniques i funcionals, ni que s'hagen de tindre previstes estes si les necessitats i el volum de les empreses no ho requerixen, sempre que les funcions que s'arrepleguen per a cada una no es desenrotllen en l'empresa.  
  
Article 15. Grups professionals  
El personal inclòs en l'àmbit d'aplicació d'este conveni col·lectiu s'estructura basant-se en els grups professionals següents, en atenció a les funcions primordials que realitzen:  
Grup A. Personal superior i tècnic.   
Grup B. Personal administratiu i informàtic.   
Grup C. Personal d'explotació.  
  
A) Definició del grup professional Grup A, personal superior i tècnic i descripció de les seues funcions  
El grup professional A comprén els que, en possessió de títol superior i/o de grau mitjà, amb diplomatures de centres docents d'ensenyança laboral o professional homologats, o els que no tenint titulació acrediten preparació derivada de la pràctica continuada, han sigut contractats per a exercir funcions i responsabilitats sobre organització, explotació, administració, etc., en l'àmbit de l'empresa. El constituïxen les categories professionals següents:  
Director/a d'àrea: És el que en els servicis centrals de l'empresa està al capdavant d'un dels departaments o àrees específiques en què es puga estructurar esta, depenent directament de la direcció de l'empresa.  
  
Metge: És el que exercix funcions o treballs corresponents a la seua titulació acadèmica i professional.  
Tècnic superior. És aquell personal que, estant en possessió d'un títol expedit per una escola tècnica superior o facultat universitària, exercix dins de l'empresa, amb responsabilitat directa, les funcions pròpies de la seua professió, amb independència que tinga o no personal subordinat i realitze o no, de manera habitual, funcions directives.  
  
Tècnic mitjà. És aquell personal que, estant en possessió d'un títol expedit per les escoles tècniques de grau mitjà, exercix dins de l'empresa, amb responsabilitat directa, les funcions pròpies de la seua professió, independentment que tinga o no personal a càrrec seu i exercisca o no funcions directives.  
Diplomat. És aquell personal que, posseint un diploma expedit per centres docents oficialment reconeguts o homologats, que no requerisca les condicions exigibles, bé per les escoles tècniques, bé per les facultats universitàries, du a terme, dins de les empreses, funcions tècniques i específiques per a les quals ha sigut contractat en virtut del seu diploma, concórrega o no personal davall la seua dependència.  
Ajudant Tècnic Sanitari (ATS) o diplomats en Infermeria (DUE): Es comprén en esta categoria qui, amb el corresponent títol oficial, realitza els treballs propis de la seua professió.  
  
B) Definició del grup professional GRUP B, administratiu i informàtic i de les seues categories professionals  
El grup professional B, del personal administratiu comprén els que, davall les directrius de la direcció de l'empresa i utilitzant els mitjans operatius i informàtics que esta li assigne, executen de manera habitual les funcions pròpies de l'administració de l'empresa, en l'àmbit d'esta. El componen les següents categories professionals:  
  
Cap administratiu: És el responsable immediat del personal operatiu que tinga a càrrec seu.  
Oficial administratiu: Pertanyen a esta categoria aquells que, amb la titulació corresponent, o amb cinc anys d'experiència en càrrec equivalent, realitzen normalment els treballs administratius.  
Auxiliar administratiu: És l'empleat que, amb la titulació corresponent, realitza els treballs administratius d'acord amb la seua categoria.  
  
Aspirant administratiu: És aquell personal de setze anys i que, sense formació professional, dins dels terminis i en els termes legals establits, compatibilitzat treball i estudi o formació específica, adquirix els coneixements necessaris per a l'exercici d'un ofici o lloc de treball del grup professional administratiu.  
Telefonista: Comprén esta categoria el personal que, en les distintes dependències de l'empresa, tinga assignada exclusivament la missió d'establir les comunicacions telefòniques amb l'interior o amb l'exterior, prenent i transmetent els encàrrecs i avisos que reba, així mateix, atendrà i classificarà, segons les àrees i tipus de servicis les telefonades que es reben. Podrà igualment tindre assignades funcions complementàries de recepció o administratives, compatibles amb la seua tasca professional.  
Ordenança: És aquell personal la missió del qual consistix a efectuar els encàrrecs de qualsevol tipus que se li encomanen, com ara distribuir correspondència, realitzar tasques de missatgeria, etc., bé per part de la direcció de l'empresa, bé pels caps administratius i encarregats operatius, i a col·laborar en funcions auxiliars, administratives, principalment, com ara arxiu de documents, en la mesura que se li adjudiquen.  
  
El subgrup professional de personal d'informàtica comprén els que executen de manera habitual les funcions pròpies de sistemes d'informació i organització, i són les següents:  
Analista de procés de dades: És aquell personal que verifica anàlisis orgàniques d'operacions complexes per a obtindre'n la solució mecanitzada, pel que fa a cadenes d'operacions a seguir, documents a obtindre, disseny d'estos, fitxers a tractar i definició del seu tractament i elaboració completa, fins a la seua finalització, dels expedients tècnics d'aplicacions complexes.  
Programador: És aquell personal que estudia els processos complexos predefinits, confecciona organigrames detallats del tractament, redacta programes en el llenguatge de programació que se li indica i confecciona proves d'assaig, posa a punt els programes, completa expedients tècnics d'estos i documenta el manual de consola.  
  
Operador: És qui manipula i controla ordinadors dotats de sistemes operatius capaços de treballar en multiprogramació, principalment equips i programes de naturalesa complexa. Ha de saber detectar i resoldre problemes operatius i definir-los com a errors d'operació o de màquina.  
  
C) Definició del grup professional GRUP C, personal d'explotació i de les seues categories professionals  
El grup professional C de personal d'explotació es compon pels que, sota la concreta direcció del personal superior i tècnic, executen els distints treballs i tasques propis de l'explotació i funcionament correcte dels establiments o centres de treball de les empreses, que li són encomanats en consonància amb el seu ofici o coneixements específics. Està format per les categories professionals següents:  
  
Cap d'equip: És el responsable immediat del personal operatiu que tinga a càrrec seu.  
Cap de trànsit: És el que té a càrrec seu planificar i supervisar els moviments dels vehicles de l'empresa.  
Tècnic en Transport Sanitari Avançat: És l'empleat que és contractat per a conduir vehicles o no, que té permís de conduir i està en possessió del títol homologat de Tècnic Avançat en el Transport Sanitari, i pot realitzar tasques de conductor, ajudant de conductor-portalliteres i les pròpies que li permet el títol homologat corresponent.  
  
Tècnic en Transport Sanitari (TTS) conductor: És l'empleat que és contractat per a conduir els vehicles d'assistència sanitària, i està en possessió del corresponent permís de conduir. Realitzarà les tasques auxiliars i complementàries relacionades amb el vehicle, incloent-hi la neteja i manteniment bàsic d'este, i el malalt i/o accidentat necessaris per a la correcta prestació del servici. L'empresa estarà obligada a facilitar i assumir el cost de la formació necessària per a accedir a la titulació i/o certificació, que en cada cas exigisquen les entitats beneficiàries del servici, en les condicions establides en l'article 33.5.d) del present conveni col·lectiu.  
Tècnic en Transport Sanitari (TTS) ajudant-portalliteres: Tindrà les tasques pròpies de portalliteres i coneixements sanitaris per a l'atenció i seguiment del pacient, i realitzarà les tasques auxiliars i complementàries relacionades amb el vehicle i el malalt i/o l'accidentat necessàries per a la correcta prestació del servici. Tindran permís de conduir i podran i hauran de ser formats per a conductor d'ambulàncies. Esta formació de conducció no podrà sobrepassar el 50 per 100 del seu temps mentres tinguen la retribució com a ajudants. L'empresa estarà obligada a facilitar i assumir el cost de la formació necessària per a accedir a la titulació i/o certificació que en cada cas exigisquen les entitats beneficiàries del servici, en les condicions establides en l'article 33.5.d) del present conveni col·lectiu. Esta formació s'adequarà a la legislació vigent sobre pràctiques i formació.  
  
Tècnic en Transport Sanitari (TTS) portalliteres: Tindrà les tasques pròpies de portalliteres i coneixements sanitaris per a l'atenció i seguiment del pacient, i realitzarà les tasques auxiliars i complementàries relacionades amb el vehicle, incloent-hi la neteja i el manteniment bàsic d'este, i el malalt i/o accidentat, necessàries per a la correcta prestació del servici.   
Cap de taller: Esta categoria inclou els que, amb la capacitat tècnica necessària, tenen a càrrec seu la direcció d'un taller, i ordenen i vigilen els treballs que es realitzen en la seua dependència.  
Mecànic: Es classifiquen en esta categoria els que, amb coneixements teoricopràctics de l'ofici, adquirits en un aprenentatge degudament acreditat, o amb la llarga pràctica d'este, realitzen els treballs de reparació de vehicles, davall les ordes i la supervisió del cap de taller, si és el cas.  
Ajudant de mecànic: S'inclou en esta categoria qui, amb coneixements generals sobre l'ofici, pot col·laborar amb el mecànic en els treballs que este realitze.  
Xapista: Es classifiquen en esta categoria els que, amb coneixements teoricopràctics de l'ofici, adquirits en un aprenentatge degudament acreditat, o amb llarga pràctica d'este, realitzen els treballs de reparació de vehicles, davall les ordes i la supervisió del cap de taller, si és el cas.  
Pintor: Es classifiquen en esta categoria els que, amb coneixements teoricopràctics de l'ofici, adquirits en un aprenentatge degudament acreditat, o amb llarga pràctica d'este, realitzen els treballs de reparació de vehicles, davall les ordes i la supervisió del cap de taller, si és el cas.  
  
Personal de neteja: És aquell personal encarregat de la neteja general del centre de treball o establiment, així com del manteniment de la higiene i salubritat de les instal·lacions i servicis d'ús públic.  
  
Treballador en formació: És aquell personal de setze anys o més que, sense formació professional específica, dins dels terminis i en els termes legals establits, compatibilitzant treball i estudi o formació específica, adquirix els coneixements necessaris per a l'exercici d'un ofici o lloc de treball del grup professional del personal d'explotació.  
  
Si supera el període de formació i continua en l'empresa, este personal tindrà la categoria professional que corresponga per la formació requerida.  
  
Article 16. Mesures de flexibilitat interna. Mobilitat funcional  
A fi d'afavorir una millor posició competitiva en el mercat de les empreses afectades pel present conveni, així com per a possibilitar una millor resposta a les exigències de la demanda i l'estabilitat en l'ocupació, s'acorden les mesures següents:  
La mobilitat funcional en el si de l'empresa, que s'efectuarà sense perjuí dels drets econòmics i professionals del treballador, no tindrà altres limitacions que les exigides per les titulacions acadèmiques o professionals necessàries per a exercir la prestació laboral i la pertinença al grup professional. S'entendrà per grup professional el que agrupe unitàriament les aptituds professionals, titulacions i contingut general de la prestació.  
La mobilitat funcional per a la realització de funcions no corresponents al grup professional només serà possible si hi ha raons tècniques i organitzatives que la justifiquen i pel temps imprescindible per a la seua atenció. En el cas d'encàrrec de funcions, haurà d'estar justificat per necessitats peremptòries o imprevisibles de l'activitat productiva.  
  
L'empresari haurà de comunicar esta situació als representants dels treballadors.  
La mobilitat funcional s'efectuarà sense detriment de la dignitat de treballador i sense perjuí de la seua formació i promoció professional, i tindrà dret a la retribució corresponent a les funcions que efectivament realitze, excepte en els casos d'encàrrec de funcions inferiors, en els quals mantindrà la retribució d'origen. No es podran invocar les causes de l'acomiadament objectiu d'ineptitud sobrevinguda o de falta d'adaptació en els supòsits de realització de funcions diferents de les habituals com a conseqüència de la mobilitat funcional.  
Si com a conseqüència de la mobilitat funcional es realitzen funcions superiors a les del grup professional per un període superior a quatre mesos durant un any, o a sis durant dos anys, qualsevol treballador interessat podrà reclamar la cobertura de la vacant corresponent.  
  
El pla de millora en la qualitat del servici d'ambulàncies, i la igualtat de formació professional del personal del mateix grup professional, té conseqüència immediata en l'expressa mobilitat funcional per a la prestació de servicis indistintament en les unitats de transport no assistit (TNA), suport vital bàsic (SVB) i suport vital avançat (SVA).  
  
Els canvis de lloc de treball que es produïsquen es realitzaran en tot cas respectant la normativa general en matèria de modificació substancial de les condicions de treball.  
Les empreses no podran condicionar la mobilitat funcional establida en el paràgraf anterior a qüestions ideològiques, de sexe, de religió, per raça, filiació política o sindical; igualment respectaran la igualtat d'accés a qualsevol lloc de treball per part de l'home i la dona, sense cap discriminació, així com dels treballadors temporals o eventuals, que només posseiran les limitacions que, quant a la modalitat contractual, s'hagen establit legalment.  
De la mateixa manera, les empreses no podran utilitzar esta ferramenta d'organització del treball com a mesura accessòria o substitutiva del règim disciplinari establit en el present conveni col·lectiu.  
A més dels supòsits previstos en la llei, s'autoritza expressament la mobilitat funcional per a aquells treballadors/es que, per patir algun tipus de malaltia que l'inhabilite per al desenrotllament del seu lloc de treball, sense que puga, per qualsevol motiu, obtindre la incapacitat laboral, puga ser acoblat a qualsevol altre lloc de treball dels existents en l'empresa. Per als dits casos serà necessari l'informe mèdic que declare si és apte o no per a realitzar els treballs específics de la seua categoria. El dit informe serà comunicat als representants legals, sempre que no hi haja oposició del treballador, i haurà d'incorporar-se al seu nou lloc en el termini improrrogable de tres dies.  
De la mateixa manera, s'autoritza expressament la mobilitat funcional per a aquells treballadors del grup professional del personal d'explotació que, havent sigut privats del permís de conduir per suspensió administrativa o penal d'este, o havent perdut la vigència del dit permís de conduir per pèrdua dels punts inherents a este, es vegen desposseïts de les aptituds tècniques i professionals per a exercir adequadament el seu lloc de treball.  
El canvi de lloc no comportarà canvi de grup professional, i se'n conservarà el salari base i els complements salarials de naturalesa personal durant els tres mesos següents a la seua incorporació. Transcorregut este temps, si persistix en el lloc de treball passarà a percebre les retribucions corresponents a esta categoria.  
  
Article 17. Treballs de categoria professional superior  
Quant a una millor organització, les empreses podran destinar els treballadors a realitzar comeses i tasques pròpies d'una categoria professional superior, del mateix grup professional.  
La realització de funcions o tasques superiors que tinga el treballador, per un període de quatre mesos durant un any, o sis mesos durant dos anys, permetrà al treballador sol·licitar l'ascens o la cobertura de la vacant corresponent a estes funcions i tasques desenrotllades, si a això no obsta el que disposa el conveni col·lectiu d'aplicació. La diferència salarial corresponent s'abonarà des del primer dia.  
  
Article 18. Treballs de categoria professional inferior  
Si per necessitats peremptòries o urgents de l'activitat l'empresa necessita destinar un treballador a tasques corresponents a una categoria professional inferior a la seua, només podrà fer-ho pel temps imprescindible, i li haurà de mantindre, en tot cas, la retribució i la resta de drets inherents a la seua categoria professional, i ho comunicarà, quan corresponga, a la representació legal dels treballadors en l'empresa.  
  
Article 19. Polivalència funcional  
Existirà polivalència funcional quan un treballador exercisca un lloc de treball que comporte funcions i tasques pròpies de més d'una categoria professional.  
En estos casos, correspondrà atorgar al treballador la categoria professional i retribucions les funcions de les quals siguen prevalents en relació amb les restants funcions complementàries concurrents en el seu lloc de treball, amb independència que pertanguen a categories professionals diferents de la seua.  
  
Article 20. Promoció laboral i ascensos  
Amb independència de la facultat de contractació de nous treballadors que, en tot cas, hauran d'efectuar les empreses, de conformitat amb el que establix este conveni col·lectiu, s'establix un doble sistema d'ascens professional dins de les empreses, a saber:  
a) Per mitjà de lliure designació de la direcció de l'empresa.  
b) Per concurs/oposició o avaluació objectiva de capacitats professionals i mèrits.   
En àmbits inferiors de negociació col·lectiva s'especificarà quin sistema serà l'aplicable i, si en són diversos, per a quins grups professionals i categories es podrà utilitzar cada sistema.   
Serà facultat de la representació dels treballadors rebre informació de les promocions i ascensos que s'efectuen en l'àmbit de la seua empresa, així com ser informats, amb caràcter previ, en cas de convocar-se, qualsevol concurs/oposició.  
En el sistema de concurs/oposició i en l'avaluació objectiva, les empreses, en la confecció del sistema de còmput o puntuació, tindran en compte les circumstàncies objectives següents: antiguitat del treballador en l'empresa, titulació adequada i la seua puntuació, coneixement del lloc de treball al qual s'aspira, historial professional i valoració de la seua activitat professional per qui corresponga, exercici ocasional de funcions del grup o categoria en qüestió i la seua puntuació i proves a efectuar i la seua puntuació.  
Les empreses que l'interessen podran substituir el concurs/oposició o l'avaluació objectiva per un sistema d'avaluació de capacitació professional continuada, seguida a partir dels oportuns cursos de formació contínua i ocupacional.   
Es garantirà, en qualsevol cas, la igualtat d'oportunitat a l'accés als cursos de formació quan les empreses utilitzen el sistema d'avaluació continuada.  
Les empreses no podran condicionar la promoció dels treballadors a qüestions ideològiques, de sexe, de religió, per raça, filiació política o sindical; igualment, respectaran la igualtat d'accés a qualsevol lloc de treball per part de l'home i la dona, sense cap discriminació, així com dels treballadors temporals o eventuals, que només posseiran les limitacions que, quant a la modalitat contractual, s'hagen establit legalment.  
  
Els llocs de treball que hagen de ser ocupats per personal l'exercici professional dels quals comporte funcions de comandament i d'especial confiança, en qualsevol nivell d'estructura organitzativa de les empreses, es cobriran per mitjà del sistema de lliure designació.  
  
  
CAPÍTOL IV  
Contractació  
  
Secció primera  
Condicions d'ingrés  
  
Article 21. Condicions generals d'ingrés del personal  
En els centres de treball i establiments de nova creació, i en aquells en què s'amplien les instal·lacions i s'organitzen nous servicis, es cobriran els nous llocs de treball que es creen, per lliure contractació de les empreses, d'acord amb les normes del Conveni Col·lectiu General per a les Empreses de Transport en Ambulància, i els modes de contractació previstos en la llei.  
La contractació de treballadors s'ajustarà a les normes legals generals existents sobre col·locació i ocupació, vigents en cada moment, i en les específiques que figuren a continuació, i les empreses es comprometran a la utilització dels distints modes de contractació laboral previstos en la llei, d'acord amb la finalitat de cada un dels contractes.   
  
  
Article 22. Període de prova  
A totes les persones que se'ls aplique el present conveni se'ls pressuposarà que estan contractades per temps indefinit, llevat que estiguen subjectes a una relació temporal per haver pactat amb l'empresa alguna modalitat de contracte laboral d'esta naturalesa.   
Així, tot ingrés laboral es considerarà efectuat a títol de prova, d'acord amb l'escala màxima següent, corresponent a la classificació del personal efectuada en distints grups professionals:  
- Personal superior i tècnic, sis mesos.  
- Personal administratiu i d'explotació, 2 mesos, en contractes de duració igual o superior a un any, i per a contractes de duració inferior, serà d'un mes.  
  
Article 23. Del contracte de treball  
Els contractes de treball, siga quina siga la seua modalitat, hauran de formalitzar-se per escrit, en model oficial si n'hi ha, i cada una de les parts firmants es quedarà un exemplar, de conformitat amb la legislació vigent.  
Aquells treballadors, el termini o terme màxim dels quals establit per la modalitat del contracte formalitzat haja transcorregut o s'haja esgotat i continuen desenrotllant les seues activitats laborals sense interrupció en la mateixa empresa i lloc de treball, adquiriran automàticament la condició de fixos en l'empresa, subjectes a relació laboral indefinida, llevat que la concatenació de contractes temporals estiga permesa per la llei.  
Aspectes generals informadors del contracte de treball  
Seran aplicables a totes les modalitats contractuals, tant fixes o indefinides com temporals, les consideracions següents:  
a) Les condicions salarials i laborals que s'establixen en este conveni col·lectiu es referixen a relacions laborals amb la jornada completa establida, per la qual cosa s'aplicaran proporcionalment en funció de la jornada efectiva que s'execute i de la modalitat contractual establida amb cada treballador.  
b) Tots els treballadors disfrutaran de les mateixes llicències i/o permisos, vacacions retribuïdes, descansos entre jornades, opcions formatives i la resta de condicions laborals establides amb caràcter general en el Conveni Col·lectiu General del Sector i en este conveni col·lectiu, sempre que siguen compatibles amb la naturalesa del seu contracte, en proporció al temps que estiguen treballant en l'empresa.  
c) Els treballadors contractats a temps complet o jornada parcial que desitgen fer una novació del seu contracte de treball i transformar-lo a temps parcial o jornada completa, respectivament, podran fer-ho de comú acord amb l'empresa, i hi establiran les noves condicions laborals. No es considerarà novació de contracte la reducció de la jornada per guarda legal.  
  
Article 24. Subrogació del contracte amb l'Administració  
Quan una empresa perda l'adjudicació dels servicis concertats per mitjà de concurs públic de gestió de servicis públics, per resolució o terminació del contracte amb l'Administració, o terminació de contracte amb entitats privades, i no decidisca assumir la plantilla conforme a l'apartat E), la nova empresa adjudicatària o contractista estarà obligada a subrogar-se en els contractes laborals dels treballadors que presten eixe servici, respectant en tot cas la modalitat de contractació d'estos, i els drets i obligacions que hagen disfrutat en els set mesos anteriors a l'adjudicació en l'empresa substituïda, sempre que estos provinguen de pactes i acords lícits sobre els quals se'ls haja informat junt amb la documentació pertinent.  
  
A) La dita subrogació de personal es produirà únicament i exclusivament respecte als treballadors següents:  
1. Treballadors en actiu, amb una antiguitat mínima en el servici objecte del contracte dels últims set mesos anteriors a la data en què l'adjudicació del contracte es produïsca, siga quina siga la modalitat del seu contracte de treball, amb independència que, amb anterioritat a l'esmentat període de set mesos, hagen treballat en una altra activitat. Es recomana la utilització del contracte d'obra i servici per a cobrir les necessitats de contractació del període exempt de l'obligació de subrogar, excepte per als casos en què corresponga el contracte d'interinitat.  
  
2. Treballadors amb dret a reserva de lloc de treball, que en el moment de l'adjudicació de l'activitat tinguen una antiguitat mínima de set mesos en esta i es troben malalts, accidentats, en excedència, vacacions, permís, descans setmanal i descans maternal.  
3. Treballadors de nou ingrés que per exigències del client s'hagen incorporat a l'activitat com a conseqüència d'una ampliació, en els set mesos anteriors a la nova adjudicació d'aquella.  
4. Treballadors amb contracte d'interinitat que substituïsquen algun dels treballadors mencionats en l'apartat 2, amb independència de la seua antiguitat i mentres dure el seu contracte.  
5. Treballadors que substituïsquen altres que es jubilen, havent complit seixanta-quatre anys dins dels set últims mesos anteriors a l'adjudicació de l'activitat i hi tinguen una antiguitat mínima dels set mesos anteriors a la jubilació, en els termes i condicions del Reial Decret 1194/1985, de 17 de juliol.  
6. No obstant això, queden exclosos de l'aplicació de la present clàusula de subrogació aquells empleats que siguen directius de la seua empresa, així com aquells units per vincles de consanguinitat i afinitat, llevat que acrediten l'existència de relació contractual.  
  
B) Tots els supòsits anteriorment previstos hauran de ser acreditats fefaentment i documentalment per l'empresa cessant a l'adjudicatària, als seus treballadors, i als representants d'estos, per mitjà dels documents que es detallen en l'apartat I, en el termini de 15 dies hàbils, comptats des que l'empresa adjudicatària li ho requerisca fefaentment a l'empresa cessionària, sempre que es tracte de documents que ja s'hagen emés o que s'hagen d'haver emés.  
  
Als efectes de l'acreditació entre l'empresa cessant i l'empresa adjudicatària s'aclarix que es consideraran mitjans fefaents de comunicació els següents: enviament de la documentació per conducte notarial per mitjà de burofax, telegrama o mètode equivalent que deixe constància del contingut.  
C) Els treballadors que no hagen disfrutat de les seues vacacions reglamentàries al produir-se la subrogació les disfrutaran amb la nova adjudicatària del servici, que només abonarà la part proporcional del període que hi corresponga, ja que l'abonament de l'altre període correspon a l'empresa cessant, que haurà d'efectuar-lo en la corresponent liquidació.  
D) L'aplicació d'este article serà de compliment obligatori per a les parts a les quals vincula: empresa cessant, nova adjudicatària i treballador. No obstant això, per acord mutu de la cessant i el treballador, este podrà romandre en l'antiga empresa adjudicatària. En este cas, la cessant no podrà cedir cap altre treballador que no preste el seu treball en l'activitat objecte del contracte, si la cessionària no ho accepta.  
  
E) En el cas que la comunicació no es produïsca en l'indefectible termini marcat s'entendrà que l'empresa opta per l'assumpció del dit personal laboral, i ocorrerà el mateix per a aquelles dades i/o relació de personal que es comunique després del termini establit.  
  
F) La subrogació efectiva es produirà en el moment en què la nova adjudicatària comence a prestar servicis, i no abans, i la relació laboral anterior a este moment serà de l'exclusiva responsabilitat de la cessant.  
G) L'empresa cessant respondrà de les conseqüències derivades de la falsedat o inexactitud manifesta que la informació facilitada puga produir a l'empresa adjudicatària, sense prejuí de la reversió a esta dels treballadors indegudament subrogats.  
H) Els membres de comité d'empresa, els delegats de personal i els delegats sindicals podran optar, en tot cas, entre romandre en la seua empresa o subrogar-se en l'empresa adjudicatària, excepte en el supòsit que haja sigut contractat expressament per obra o servici determinat per al centre afectat per la subrogació, o que la subrogació afecte la totalitat dels treballadors.  
I) L'empresa cessant haurà de facilitar a la nova adjudicatària els documents següents:  
- Certificació en què hauran de constar els treballadors afectats per la subrogació, amb noms i cognoms, data de naixement, estat civil, document nacional d'identitat, número d'afiliació a la Seguretat Social, nombre de fills, naturalesa dels contractes de treball i categoria professional (segons la classificació d'este conveni.)  
- Original o fotocòpia compulsada dels set últims rebuts de salaris dels treballadors afectats.  
- Fotocòpia compulsada dels TC-1 i TC-2 de cotització a la Seguretat Social dels set últims mesos, o els corresponents documents o suports que legalment el substituïsquen.  
- Relació de personal, especificant: nom i cognoms, número d'afiliació a la Seguretat Social, antiguitat, categoria professional, jornada, horari, modalitat de contractació i data del gaudi de les seues vacacions. Si el treballador és representant legal dels treballadors, s'especificarà el període de mandat d'este.  
- Fotocòpia compulsada dels contractes de treball del personal afectat per la subrogació.  
- Original o fotocòpia compulsada dels títols habilitants per a l'exercici del seu lloc laboral.  
- Còpia de documents degudament diligenciats per cada treballador afectat, en què es faça constar que este ha rebut de l'empresa cessant la seua liquidació de parts proporcionals, i no ha de quedar pendent cap quantitat.  
Estos documents hauran d'estar en poder de la nova adjudicatària de forma fefaent, en el termini de 15 dies hàbils comptats des que l'empresa adjudicatària li ho requerisca fefaentment a l'empresa cessionària, o des del moment que s'emeten o s'hagen d'haver emés.  
  
No faran falta les compulses, si l'empresa adjudicatària accepta expressament la validesa de les còpies degudament segellades i firmades per l'empresa ixent. A este efecte, l'empresa adjudicatària designarà una persona encarregada de la verificació d'originals i còpies. Si l'empresa adjudicatària, posteriorment, reclama l'aportació de les còpies compulsades, l'empresa ixent, disposarà, a partir d'aquell moment, del termini dels 15 dies per a presentar-les.   
Amb el mateix sentit de simplificació del procés i amb els mateixos requisits d'acceptació i comprovació, l'entrega dels rebuts salarials podrà ser substituïda per l'entrega de llistes resum dels mateixos períodes a acreditar en els quals figuren les mateixes dades de la nòmina.  
  
J) L'empresa adjudicatària haurà d'indemnitzar l'empresa cessant, pels gastos de formació del personal, realitzats durant el contracte extingit i que siguen degudament acreditats quan estiguen relacionats amb l'acreditació o titulació professional exigida per l'Administració per a la prestació del servici.  
  
Secció segona  
Tipus de contracte de treball  
  
Article 25. Contractes formatius  
En compliment del que disposa l'article 27 del Conveni Col·lectiu General, s'establix el compromís entre les parts per a la conversió d'este tipus de contractes en altres indefinits, com a mesura que contribuïsca a facilitar la inserció laboral dels que han subscrit este tipus de contracte en el mercat de treball:   
a) El contracte de treball en pràctiques, tipificat en l'article 11 del text refós de la Llei de l'Estatut dels Treballadors, podrà concertar-se amb aquells treballadors que estiguen en possessió de títol universitari mitjà, ATS i llicenciats o de Formació Professional de grau mitjà o superior, o títols oficialment reconeguts com a equivalents, que habiliten per a l'exercici professional, dins dels quatre anys o sis anys quan el contracte es concerte amb un treballador discapacitat immediatament següents a la finalització dels estudis, sempre que la titulació estiga relacionada amb les tasques que es realitzen.  
  
a.1) La suspensió del contracte de treball en pràctiques per incapacitat temporal, la duració de la qual siga igual o superior a trenta dies, interromprà el seu temps de duració pactat excepte acord exprés en contra o per pèrdua de bonificacions per part de l'empresa contractant.  
  
a.2) Quan el contracte en pràctiques es concerte amb una duració inferior a dos anys, les parts podran prorrogar per períodes de sis mesos la dita duració, sense que se supere, en cap cas, l'esmentat període màxim de dos anys.  
a.3) El salari dels treballadors contractats sota la modalitat de pràctiques serà, com a mínim, el 60 per cent de l'establit en este conveni col·lectiu per a la categoria professional de què es tracte, sense que en cap cas puga ser inferior al 75 per cent de l'establit en el Conveni Col·lectiu General del Sector per a la categoria professional de què es tracte, durant el primer any, i el 75 per cent de l'establit en este present conveni col·lectiu sense que en cap cas puga ser inferior al 85 per cent de l'establit en el Conveni Col·lectiu General del Sector per a la categoria professional de què es tracte, en el segon, sempre que es tracte de contractes a temps complet. En cas contrari, percebran un salari proporcional a la jornada contractada.  
a.4) Es podran concertar contractes en pràctiques dins del grup professional superior, tècnic, informàtic i de l'administratiu, excloent-ne en este cas l'auxiliar administratiu, l'aspirant administratiu, el telefonista i l'ordenança.  
b) El contracte de formació regulat en l'article 11 del text refós de la Llei de l'Estatut dels Treballadors té com a objecte l'adquisició de la formació teòrica i pràctica necessària per a l'exercici adequat d'un ofici o lloc de treball qualificat.  
b.1) Es podrà formalitzar amb persones majors de setze anys i menors de vint-i-un que no tinguen la titulació requerida per a contractar en pràctiques. El límit màxim d'edat serà de vint-i-dos anys per als titulats en grau mitjà de Formació Professional i vint-i-quatre anys per a la resta de titulacions quan el contracte es concerte amb desempleats que s'incorporen com a alumnes-treballadors als programes d'escoles taller i cases d'oficis. Esta limitació d'edat no serà aplicable quan el contracte es concerte amb desempleats inclosos en alguns dels següents col·lectius:  
- Discapacitats.   
- Treballadors estrangers, durant els dos primers anys de vigència del seu permís de treball, llevat que s'acrediten la formació i experiència necessàries per a l'exercici del lloc de treball.   
- Aquells que porten més de tres anys sense activitat laboral.   
- Els que es troben en situació d'exclusió social.   
b.2) El temps dedicat a formació teòrica del treballador no serà inferior al 15 per cent de la jornada laboral màxima prevista en este conveni col·lectiu, i es podrà concentrar al llarg de la duració total del contracte, sempre que no s'hagen esgotat els tres anys. La mencionada formació teòrica no serà exigible quan el treballador acredite que posseïx o està en condicions de posseir immediatament el Certificat de Professionalitat Ocupacional regulat pel Reial Decret 797/1995, de 19 de maig, d'acord amb el lloc de treball a què aspira.  
Quan les empreses incomplisquen en la seua totalitat les seues obligacions en matèria de formació teòrica, el contracte per a la formació es presumirà subscrit en frau de llei, de conformitat amb el que establix l'article 11.2 del text refós de la Llei de l'Estatut dels Treballadors.  
  
b.3) Finalitzat el període de formació, l'empresa haurà d'estendre a favor del treballador un certificat en què conste la duració d'este i el nivell de formació teòrica i pràctica adquirit. Si el treballador continua efectuant treballs en l'empresa, se'l promocionarà a la categoria professional l'aprenentatge de la qual haja realitzat i percebrà el salari corresponent fixat per conveni col·lectiu.  
El treballador podrà sol·licitar de l'administració competent que, amb les proves necessàries prèvies, li expedisca el corresponent certificat de professionalitat.  
b.4) El salari que haurà de percebre este personal, referit a un temps de treball efectiu equivalent al 85 per cent de la jornada màxima prevista en conveni col·lectiu, no podrà ser inferior al 85 per cent dels conceptes salarials del Conveni Col·lectiu General del Sector, amb independència del temps de duració de prestació de servicis, que en cap cas superarà els dos anys de duració.  
Les empreses es comprometen que almenys el 25 % dels treballadors contractats en esta modalitat passaran a ser indefinits.  
  
Article 26. Contracte a temps parcial  
El contracte de treball a temps parcial, tipificat en l'article 12 del text refós de la Llei de l'Estatut dels Treballadors, és aquell que es concerta per a prestar servici durant un nombre d'hores o dies inferior al de la jornada considerada com a habitual.  
Podrà concertar-se tant per temps indefinit com per duració determinada, en els supòsits en què legalment es permeta la utilització d'esta modalitat de contracte.  
S'entendrà per contracte a temps parcial aquell subscrit amb el treballador, la jornada del qual siga inferior a la prevista en el present conveni.  
En la seua formalització per escrit s'especificarà necessàriament el nombre d'hores al dia, a la setmana, al mes o a l'any, o el de dies pels mateixos períodes, pel qual es contracta el treballador, així com el salari corresponent, que estarà en funció de les hores realitzades en comparació amb la jornada habitual i completa que s'efectue en el centre de treball o establiment, i serà proporcional a l'establit en el conveni col·lectiu per a la categoria professional de què es tracte.  
En el cas que l'empresa i el treballador pacten fer hores complementàries en aquells contractes a temps parcial de caràcter indefinit, ho faran de conformitat amb els límits i condicions establits en els articles 34, 36, i 37 del text refós de l'Estatut dels Treballadors.  
El pacte haurà de fixar el nombre d'hores complementàries a realitzar, que no podrà ser superior al 15 % de la jornada establida en el contracte. Estes hores es retribuiran com si foren hores ordinàries.  
  
Article 27. Contractes de duració determinada  
1. Els treballadors que en un període de trenta mesos hagen estat contractats durant un termini superior a vint-i-quatre mesos, amb solució o sense de continuïtat, per al mateix lloc de treball amb la mateixa empresa, per mitjà de dos o més contractes temporals, siga directament o a través de la seua posada a disposició per empreses de treball temporal, amb les mateixes o diferents modalitats contractuals de duració determinada, adquiriran la condició de treballadors fixos.  
No és aplicable als contractes formatius, de relleu i interinitat.  
  
2. Contractes de duració determinada:  
a) El contracte eventual regulat en l'article 15.1.b) de l'Estatut dels Treballadors.  
a.1) La duració màxima d'este contracte serà de 12 mesos dins d'un període de 18 i, en cas de concertar-se per un termini inferior, podrà ser prorrogat mitjançant un acord de les parts, per una sola vegada, sense que en cap cas puguen superar-se els mencionats dotze mesos com a límit màxim acumulat.  
Els treballadors amb contracte eventual percebran al seu terme la indemnització determinada en l'article 49.1.c) de l'Estatut dels Treballadors.  
a.2) Es podrà concertar el dit contracte per a atendre les vacacions del mateix personal, exigències circumstancials del mercat, acumulació de tasques o excés de demanda de servicis encara que es tracte de l'activitat normal de l'empresa.  
b) El contracte d'interinitat regulat en l'article 15.1.c) de l'Estatut dels Treballadors permetrà substituir treballadors amb dret a reserva de lloc de treball, en els supòsits previstos en els articles 37, 38, 40, 45 i 46 del dit estatut.  
b.1) La seua duració estarà determinada per la incorporació de la persona substituïda, que haurà de ser expressament i necessàriament identificada en el moment de la concertació del contracte. La permanència del substitut una vegada reincorporat el treballador substituït, suposarà la transformació del contracte temporal en indefinit.  
c) Contracte per obra o servicis determinats. Als efectes del que preveu l'article 15.1.a) del text refós de la Llei de l'Estatut dels Treballadors, a més dels continguts o objectes d'este tipus contractual, de caràcter general, s'identifiquen com a tasques o servicis amb substantivitat pròpia i suficient, dins de l'activitat de les empreses d'este sector que poden ser cobertes amb esta modalitat contractual, els següents:  
c.1) Temporades d'esdeveniments esportius, congressos, festes, fires, exposicions, promocions, servicis preventius, reforços estacionals (campanyes de grip, etc.) reforços de plantilla en zones de platja o turístiques, i qualsevol activitat extraordinària que necessite l'augment temporal de la plantilla.  
c.2) Contractes amb les administracions, sempre que no estiga emparat per les clàusules de subrogació la continuació del treballador en la nova adjudicatària.  
c.3) Activitats de caràcter temporal o estacional derivades de contractes amb les administracions.  
  
Secció tercera  
Extinció del contracte de treball  
  
Article 28. Extinció del contracte de treball  
Les causes, formes, procediments i efectes tant de les suspensions com de les extincions col·lectives de contractes de treball són les establides en la legislació vigent, o per acord entre treballadors d'un establiment o empresa i la seua direcció.  
Quant a l'extinció individual del contracte de treball per voluntat del treballador, s'establix que qui desitge cessar voluntàriament en el servici a l'empresa estarà obligat a informar-la per escrit i complint els terminis mínims de preavís següents:  
  
Personal superior, tècnic i administratiu: un mes natural.  
Resta de personal: Quinze dies.  
L'incompliment per part del treballador de la dita obligació de preavisar amb la suficient antelació donarà dret que se li detraga de la liquidació final l'import del salari real d'un dia per cada dia de retard en el preavís, més el seu equivalent en parts proporcionals.  
Si el treballador complix el preavís estipulat i l'empresa no li fa entrega o abona la pertinent liquidació final per tot l'últim dia de treball i això no és a causa del rebuig injustificat d'esta per part del treballador, este tindrà dret que se li aplique a l'import de la liquidació final, a partir del dit dia l'interés per mora que legalment estiga establit.  
  
En cas d'extinció del contracte de treball per expiració del termini contret, l'empresa s'obligarà, en contractes de modalitat temporal la duració dels quals supere els dotze mesos consecutius, a preavisar el treballador de la dita decisió, almenys, amb quinze dies naturals d'antelació. Si no complix este preavís o ho fa de manera parcial, amb la liquidació final s'abonarà al treballador l'import d'un dia de salari per cada dia de termini incomplit, amb el màxim de quinze dies de salari.  
Tindran dret a la reserva del lloc de treball els contractes de treball suspesos per les causes següents:   
- Maternitat: la suspensió tindrà una duració de setze setmanes, que es disfrutaran de manera ininterrompuda, ampliables en el supòsit de part múltiple en dos setmanes més per cada fill a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. Sense perjuí de les sis setmanes immediatament posteriors al part de descans obligatori per a la mare, esta podrà optar que el pare disfrute d'una part determinada i ininterrompuda del període de descans posterior al part, bé de manera simultània o successiva amb la mare, llevat que en el moment de la seua efectivitat la incorporació al treball de la mare supose un risc per a la seua salut. En cas de mort de la mare, el pare podrà fer ús de la totalitat o, si és el cas, de la part que reste del període de suspensió.  
- Adopció o acolliment de menors de sis anys, o de majors d'esta edat quan es tracte de menors discapacitats, o que per les seues circumstàncies i experiències personals o que per provindre de l'estranger tinguen especials dificultats d'inserció social i familiar degudament acreditades per servicis socials competents: la suspensió tindrà una duració de setze setmanes ininterrompudes, ampliable en el supòsit d'adopció o acolliment múltiple en dos setmanes més per cada fill a partir del segon, comptades a elecció del treballador, bé a partir de la decisió administrativa o judicial d'acolliment, bé a partir de la resolució judicial per la qual es constituïx l'adopció. En els supòsits d'adopció internacional, el període de suspensió podrà iniciar-se fins a quatre setmanes abans de la resolució per la qual es constituïx l'adopció. En el cas que la mare i el pare treballen, el període de suspensió es distribuirà a opció dels interessats, que podran disfrutar-lo de manera simultània o successiva, sempre amb períodes ininterromputs i amb els límits assenyalats.  
  
Tant en els supòsits de part com d'adopció o acolliment, la suspensió podrà disfrutar-se en règim de jornada completa o a temps parcial, amb l'acord previ entre els empresaris i els treballadors afectats, en els termes que reglamentàriament es determinen.  
Quant a la suspensió del contracte de treball per gaudi del permís de paternitat, caldrà ajustar-se al que disposa l'article 48 bis de l'Estatut dels Treballadors.  
  
CAPÍTOL V  
Formació professional  
  
Article 29. Mesures per al foment de la formació professional en l'empresa  
1. A fi d'afavorir la professionalització dels treballadors i la millora permanent de la formació professional en el sector, les parts consideren que esta ha d'orientar-se a:   
a) Promoure el desenrotllament personal i professional dels treballadors.  
b) Contribuir a l'eficàcia econòmica millorant la competitivitat de les empreses.  
c) Adaptar-se als canvis motivats tant per processos d'innovació tecnològica, com per noves formes d'organització de treball.  
2. Atesa la seua transcendència per al model de relacions laborals a què respon este conveni, la política formativa en el sector s'acomodarà als criteris següents:  
a) Professionalització i desenrotllament dels recursos humans, de manera que se satisfacen les necessitats de formació professional dels treballadors en el si de les empreses i es facilite el seu accés a unes millors qualificacions.  
b) Plena universalització de l'acció formativa, que es projectarà al personal en tots els nivells.  
c) Impuls de la formació professional com a responsabilitat dels agents socials, en l'enteniment que interessa tant a l'empresa com al treballador, i que no pot fer-se al marge dels seus protagonistes.  
  
d) Enteniment recíproc de la doble dimensió de la formació professional com a dret i com deure.  
e) Connexió entre el disseny de les accions formatives i les necessitats de qualificació professional.  
f) Valoració com a factor estratègic per a la competitivitat de les empreses i com a variable estructural condicionant en alt grau de qualsevol estratègia de creixement.  
g) Assumpció de la política formativa com a aspecte fonamental de la flexibilitat interna de les empreses que possibilita l'adaptabilitat dels recursos humans als nous processos productius, i fa operativa la mobilitat funcional.  
h) Continuïtat, a fi d'impulsar el permanent desenrotllament de les qualificacions professionals.  
i) Consideració de la formació, a través de l'organització i participació en cursos, activitats i programes, com a afavoridora de la promoció del personal i element referencial, en els termes que s'assenyalen en els articles corresponents del present conveni, als efectes del sistema de classificació professional i de l'estructura retributiva.  
  
Article 30. Temps de formació  
1. El temps de formació vinculada al lloc de treball per cada treballador serà d'un mínim de 20 hores dins del còmput anual de jornada.  
  
2. Es garantix la universalitat en l'accés a esta i que no es produïsca cap tipus de discriminació, en especial, per raó de gènere, edat i nivell professional.  
Este temps de formació es destinarà a la realització d'accions formatives d'interés per a l'exercici professional encomanat o que puga encomanar-se, així com de la projecció de la carrera professional dels empleats.  
3. Estes hores podran ser acumulades durant un període de fins a tres anys en aquells casos en què, per necessitats organitzatives o funcionals, no siguen utilitzades anualment. Així mateix, en l'organització de les activitats formatives, es procurarà tindre en compte les circumstàncies concurrents en els treballadors.  
  
Article 31. Finançament  
El finançament de les accions formatives es farà preferentment amb càrrec a les diverses vies de finançament previstes en la normativa reguladora del subsistema de formació professional per a l'ocupació, així com altres possibles vies de finançament que es desenrotllen a este efecte.  
A través de la Comissió Paritària Sectorial, es procurarà, en la mesura que siga possible, la reversió al sector de la fracció de quota de formació professional que d'acord amb la legislació puga dedicar-se a formació professional en el sector, a fi d'aconseguir una àmplia reinversió.  
Les organitzacions firmants del present conveni, podran, conjuntament o separadament, assumir l'encàrrec que des del present conveni s'hi realitza per a desenrotllar la iniciativa de posada en marxa dels oportuns plans de formació en els seus respectius àmbits d'actuació, en els termes de la normativa reguladora del subsistema de formació professional per a l'ocupació i de les convocatòries que la despleguen.  
Sense perjuí del que s'ha dit més amunt, en l'àmbit d'empresa podrà establir-se l'aplicació de recursos propis addicionals amb caràcter complementari, en funció de les seues necessitats i característiques.  
  
Article 32. Comissió Paritària Sectorial de Formació  
1. Per a entendre de totes les qüestions que es plantegen sobre formació professional en l'àmbit del sector, i per a donar resposta a les previsions de la legislació vigent en matèria de formació professional per a l'ocupació i desenrotllar les competències que es deriven per a esta de la normativa reguladora del subsistema de formació professional per a l'ocupació, es crea la Comissió Paritària Sectorial de Formació.  
La Comissió de Formació, amb capacitat per a desenrotllar les seues competències en els àmbits que corresponga i davant dels organismes competents que corresponguen, assumirà, entre altres, les funcions següents, i assumirà també les necessàries per a l'adaptació de la normativa general sobre formació professional al sector del transport sanitari:  
a) Vetlar pel compliment dels acords de formació professional per a l'ocupació i de la normativa sobre la matèria en l'àmbit del present conveni, per a una adaptació més adequada al sector.  
b) Establir els criteris orientatius i de prioritat per a l'oferta formativa sectorial i per a la realització de les mesures complementàries i d'acompanyament a la formació referides a l'àmbit sectorial del conveni.  
c) Proposar la realització i, si és el cas, participar i col·laborar en activitats, estudis o investigacions de caràcter sectorial, i realitzar propostes en relació amb el Sistema Nacional de Qualificacions i Formació Professional i centres de referència nacional corresponents a l'àmbit del sector.  
d) Conéixer i promoure l'aplicació del sistema de formació professional per a l'ocupació en el sector, i realitzar el seguiment i avaluació de les accions empreses a fi de contrastar orientacions, promoure altres iniciatives i actualitzar, si és el cas, els objectius de la formació sectorial.  
  
e) Assumir les competències de mediació que li atribuïx la normativa sobre formació professional per a l'ocupació, en els supòsits de discrepància entre empresa i representació legal dels treballadors respecte de les accions formatives bonificades amb càrrec al sistema, en els termes de l'esmentada normativa.  
f) Qualssevol altres que li siguen atribuïdes per la normativa reguladora de la formació professional per a l'ocupació.  
2. Una vegada finalitzada la vigència de l'acord de formació professional per a l'ocupació, la Comissió Paritària Sectorial de Formació continuarà desenrotllant les funcions i competències relacionades en l'apartat anterior, en especial les que li atribuïsca la legislació vigent en matèria de formació professional per a l'ocupació.  
3. La Comissió Paritària Sectorial aprovarà el seu reglament de funcionament, i l'adaptarà a les previsions del present conveni i a la normativa en vigor sobre la matèria.  
  
Article 33. Acció formativa en les empreses  
1. Sense perjuí d'allò que s'ha disposat amb caràcter sectorial en els articles precedents, les empreses, abans d'implantar un pla de formació, hauran de complir el que preveu l'article 64.1, apartat 4t,c) de l'Estatut dels Treballadors, relatiu a les competències de la representació legal dels treballadors en esta matèria.  
Amb este fi, es tindrà en compte que en un pla de formació d'empresa es preveuran els punts següents que les empreses hauran de facilitar amb caràcter previ a la representació legal dels treballadors:  
- Objectius i contingut de les accions formatives a desenrotllar.  
- Criteris de selecció i col·lectiu afectat.  
- Calendari d'execució.  
- Mitjans pedagògics i llocs d'impartició de les accions formatives.  
- Cost estimat de les accions formatives.  
- Memòria dels cursos de formació impartits, una vegada realitzades les accions formatives.   
2. En els supòsits d'accions formatives que les empreses financen amb càrrec al seu crèdit per a la formació contínua a través de bonificacions en les cotitzacions a la Seguretat Social, d'acord amb la normativa que regula este sistema de finançament, seran aplicables a este efecte les previsions contingudes en esta i concordants sobre la matèria.  
3. En supòsits especials, quan per la dimensió de l'empresa o la complexitat de les accions formatives es faça necessari la representació legal dels treballadors per a afavorir la interlocució en esta matèria, podrà encomanar a algun dels seus membres l'exercici de comeses pròpies relacionats amb la formació professional.  
4. En l'àmbit de l'empresa podrà pactar-se la constitució d'una comissió mixta de formació entre la direcció de l'empresa i la representació legal dels treballadors, amb la composició, competències i normes de funcionament que les parts acorden.  
5. Tots els treballadors afectats per este conveni col·lectiu tenen dret que les empreses els faciliten, en la mesura que siga possible i sense que es condicione la prestació del servici, la realització d'estudis per a l'obtenció de títols acadèmics i professionals oficials, la realització de cursos de perfeccionament professional i l'accés a cursos de reconversió i capacitació professional, en relació amb l'activitat del sector.  
  
En concret, per a l'obtenció del permís de conduir BTP pel portalliteres i, en general, per al títol de Graduat Escolar, de Formació Professional de primer i segon grau, de diplomatures o llicenciatures universitàries, els treballadors afectats per este conveni col·lectiu tindran dret:  
  
a) A permisos retribuïts per a assistir a exàmens.  
b) A disfrutar del període vacacional, de manera continuada o partida, acordant-ho amb la direcció de l'empresa, per a poder preparar exàmens finals, proves d'aptitud, etc., i sempre que això permeta el normal exercici de l'activitat en el centre de treball o establiment.  
  
c) A triar, en el supòsit de ser possible i treballar-se a torns en el centre de treball o establiment, aquell que siga més adequat per a l'assistència a cursos formatius, sempre que s'haja acreditat suficientment davant de la direcció i no es condicione la realització del treball.   
En tots els casos, els treballadors hauran d'acreditar, per mitjà de l'entrega dels justificants de matriculació i assistència, l'efectiva realització dels cursos d'estudi, formació i reciclatge per a tindre dret a estos beneficis.  
d) En el cas del personal de moviment (conductors, ajudant de conductor portalliteres, i portalliteres), amb l'objecte de facilitar l'accés a la titulació i/o certificació que en cada cas exigisquen les entitats beneficiàries del servici, i tenint en compte que no és una formació necessària per a l'exercici del lloc de treball, sinó una exigència administrativa sobre la formació personal i particular dels treballadors i treballadores, es fa necessari regular els aspectes relatius a la distribució de les càrregues i costos de la dita formació tant en qüestió d'hores lectives com finançament. En este sentit:  
d.1) Les empreses finançaran amb càrrec prioritari al seu crèdit per a la formació contínua a través de bonificacions en les cotitzacions a la Seguretat Social, d'acord amb la normativa que regula este sistema de finançament, i posteriorment amb càrrec als seus fons privats, si no és suficient el dit crèdit, les accions formatives que es programen anualment per a facilitar l'actualització professional del personal que necessite accedir a la titulació i/o certificació que en cada cas exigisquen les entitats beneficiàries del servici i així ho sol·liciten, sempre que les dites accions formatives siguen organitzades per les mateixes empreses.  
d.2) La formació impartida exclusivament per al fi que es definix en el present punt quedarà exclosa del còmput anual de la jornada de treball.  
d.3) L'esforç de les entitats empresarials a facilitar i finançar les accions formatives definides en el present punt d), exigixen una coresponsabilitat per part dels treballadors i treballadores que s'acullen a estes tant en el compromís d'aprofitament formatiu, com en el de manteniment en el lloc de treball. En conseqüència, els treballadors i treballadors que s'acullen a les mateixes accions formatives detallades en este punt, finalitzades estes, sempre que superen les 50 hores lectives, abandonen l'empresa en un termini de dotze mesos, estaran obligats a indemnitzar l'empresa en la quantia de 500 euros i en la forma assenyalada en l'article 28 del present conveni col·lectiu.  
  
6. Les organitzacions empresarials, sindicals i empreses adaptaran els seus plans de formació als continguts de la qualificació professional de tècnic en transport sanitari (BOE 59, de 9 de març de 2004) o al seu desglossament modular, a fi que tots els treballadors del sector aconseguisquen esta qualificació, independentment de l'exigida en cada comunitat.  
7. Si els treballadors sol·liciten, a l'empara de l'article 46, llicències sense retribució per a assistir a cursos, conferències o seminaris, no relacionats directament amb l'activitat ni amb la seua específica formació acadèmica, professional o ofici, correspondrà a la direcció de les empreses la decisió de facilitar la seua assistència en funció de l'activitat empresarial i si la seua absència la condiciona.  
  
CAPÍTOL VI  
Mobilitat geogràfica  
  
Article 34. Mobilitat geogràfica  
1. El trasllat de treballadors que no hagen sigut contractats específicament per a prestar els seus servicis en empreses amb centres de treball mòbils o itinerants a un centre de treball diferent de la mateixa empresa que exigisca canvis de residència requerirà l'existència de raons econòmiques, tècniques, organitzatives o de producció que ho justifiquen, o bé contractacions referides a l'activitat empresarial.  
S'entendrà que concorren les causes a què es referix este article quan l'adopció de les mesures proposades contribuïsca a millorar la situació de l'empresa a través d'una organització més adequada dels seus recursos que afavorisca la seua posició competitiva en el mercat o una millor resposta a les exigències de la demanda.  
La decisió de trasllat haurà de ser notificada per l'empresari al treballador, així com als seus representants legals, amb una antelació mínima de trenta dies a la data de la seua efectivitat.  
Notificada la decisió de trasllat, el treballador tindrà dret a optar entre el trasllat, percebent una compensació per gastos, o l'extinció del seu contracte, percebent una indemnització de vint dies de salari per any de servici, i es prorratejaran per mesos els períodes de temps inferiors a un any i amb un màxim de dotze mensualitats. La compensació a què es referix el primer supòsit comprendrà tant els gastos propis com els dels familiars a càrrec seu, en els termes que es convinguen entre les parts, que mai serà inferior als límits mínims establits en els convenis col·lectius.  
Sense perjuí de l'executivitat del trasllat en el termini d'incorporació esmentat, el treballador que no havent optat per l'extinció del seu contracte es mostre disconforme amb la decisió empresarial podrà impugnar-la davant de la jurisdicció competent. La sentència declararà el trasllat justificat o injustificat i, en este últim cas, reconeixerà el dret del treballador a ser reincorporat al centre de treball d'origen.  
  
Quan, a fi d'eludir les previsions contingudes en l'apartat següent d'este article, l'empresa realitze trasllats en períodes successius de noranta dies en un nombre inferior als llindars que s'hi assenyalen, sense que concórreguen causes noves que justifiquen esta actuació, estos nous trasllats es consideraran efectuats en frau de llei i seran declarats nuls i sense efecte.  
2. El trasllat a què es referix l'apartat anterior haurà d'anar precedit d'un període de consultes amb els representants legals dels treballadors d'una duració no inferior a quinze dies, quan afecte la totalitat del centre de treball, sempre que este ocupe més de cinc treballadors, o quan, sense afectar la totalitat del centre de treball, en un període de noranta dies comprenga un nombre de treballadors d'almenys:  
  
a) Deu treballadors, en les empreses que ocupen menys de cent treballadors.  
b) El deu per cent del nombre de treballadors de l'empresa en aquelles que ocupen entre cent i tres-cents treballadors.  
c) Trenta treballadors en les empreses que ocupen tres-cents o més treballadors.  
El dit període de consultes haurà de versar sobre les causes motivadores de la decisió empresarial i la possibilitat d'evitar o reduir els seus efectes, així com sobre les mesures necessàries per a atenuar les seues conseqüències per als treballadors afectats.  
L'obertura del període de consultes i les posicions de les parts després de la seua conclusió hauran de ser notificades a l'autoritat laboral per al seu coneixement. Durant el període de consultes, les parts hauran de negociar de bona fe, amb vista a la consecució d'un acord.  
El dit acord requerirà la conformitat de la majoria dels membres del comité o comités d'empresa, dels delegats de personal, si és el cas, o de representacions sindicals, si n'hi ha, que, en el seu conjunt, representen la majoria d'aquells.  
Després de la finalització del període de consultes, l'empresari notificarà als treballadors la seua decisió sobre el trasllat, que es regirà amb caràcter general pel que disposa l'apartat 1 d'este article.  
No obstant el que s'ha assenyalat en el paràgraf anterior, l'autoritat laboral, a la vista de les posicions de les parts i sempre que les conseqüències econòmiques o socials de la mesura així ho justifiquen, podrà ordenar l'ampliació del termini d'incorporació a què es referix l'apartat 1 d'este article i la consegüent paralització de l'efectivitat del trasllat per un període de temps que, en cap cas, podrà ser superior a sis mesos.  
  
Contra les decisions a què es referix el present apartat es podrà reclamar en conflicte col·lectiu, sense perjuí de l'acció individual prevista en l'apartat 1 d'este article. La interposició del conflicte paralitzarà la tramitació de les accions individuals iniciades, fins a la seua resolució.  
L'acord amb els representants legals dels treballadors en el període de consultes s'entendrà sense perjuí del dret dels treballadors afectats a l'exercici de l'opció prevista en el paràgraf 4t, apartat 1, d'este article.  
  
3. Si per trasllat un dels cònjuges canvia de residència, l'altre, si és treballador de la mateixa empresa, tindrà dret al trasllat a la mateixa localitat, si n'hi ha lloc de treball.  
4. Per raons econòmiques, tècniques, organitzatives o de producció, o bé per contractacions referides a l'activitat empresarial, l'empresa podrà efectuar desplaçaments temporals dels seus treballadors que exigisquen que estos residisquen en una població diferent de la del seu domicili habitual, i abonarà, a més dels salaris, els gastos de viatge i les dietes.  
El treballador haurà de ser informat del desplaçament amb una antelació suficient a la data de la seua efectivitat, que no podrà ser inferior a cinc dies laborables en el cas de desplaçaments de duració superior a tres mesos; en este últim supòsit, el treballador tindrà dret a un permís de quatre dies laborables en el seu domicili d'origen per cada tres mesos de desplaçament, sense computar com a tals els de viatge, els gastos dels quals aniran a càrrec de l'empresari.  
Contra l'orde de desplaçament, sense perjuí de la seua executivitat, el treballador podrà recórrer en els mateixos termes previstos en l'apartat 1 d'este article per als trasllats.  
Els desplaçaments la duració dels quals, en un període de tres anys, excedisca dotze mesos tindran, amb caràcter general, el tractament previst en esta llei per als trasllats.  
5. Els representants legals dels treballadors tindran prioritat de permanència en els llocs de treball a què es referix este article.  
  
CAPÍTOL VII  
Retribucions  
  
Secció primera  
Conceptes i estructura salarial  
  
Article 35. El salari: el seu abonament i la seua acreditació  
El salari, llevat que s'indique una altra cosa per contracte de treball, correspondrà sempre a una dedicació del treballador per una activitat productiva normal i dins de la jornada laboral ordinària establida. Per tant, qui no realitze la jornada prevista en este conveni col·lectiu, de manera injustificada, percebrà el salari proporcionalment a la jornada real i efectiva que desenrotlle.  
El salari serà abonat per mesos vençuts, l'últim dia hàbil o a tot tardar dins dels cinc primers dies del mes següent. Les càrregues fiscals i de Seguretat Social a càrrec del treballador seran satisfetes per este, i serà nul tot pacte en contra.  
El personal podrà percebre bestretes a compte del salari meritat pel treball realitzat abans de que arribe el dia assenyalat per al seu pagament. En cap cas esta bestreta podrà ser d'un import superior al del salari net a percebre quan corresponga.   
El salari anirà necessàriament documentat en un full de nòmina o percepcions que s'entregarà al treballador, individualment i com a justificant del pagament realitzat.  
El dit rebut, que s'ajustarà al model oficial del Ministeri de Treball i Assumptes Socials, llevat que per acord entre l'empresa i els representants legals dels treballadors s'haja establit un altre model, contindrà, amb la deguda claredat i separació, els diferents conceptes retributius que componguen el salari del treballador, així com les deduccions que corresponguen, que podrà incloure la part proporcional de les pagues extres si s'acorda expressament.  
  
Article 36. Estructura del salari  
En l'estructura del salari es distingiran el salari base i els complements del salari.  
Es consideraran complements salarials les quantitats que, si és el cas, hagen d'addicionar-se al salari base, fixades en funció de circumstàncies relatives a les condicions personals del treballador, al treball realitzat o a la situació i/o resultats de l'empresa.  
Els complements salarials hauran de quedar inclosos, necessàriament, en alguna o algunes de les modalitats següents:  
De lloc de treball. Comprendran aquells complements que ha de percebre, si és el cas, el treballador per raó de les característiques del lloc de treball o de la manera de realitzar la seua activitat professional, que comporte conceptuació diferent del que seria la retribució per la seua classificació professional. Estos complements són d'índole funcional i la seua percepció depén exclusivament de l'exercici professional en el lloc assignat.   
De qualitat o quantitat de treball. El treballador els percebrà, si és procedent, per raó d'una millor qualitat o una major quantitat de treball, vagen o no units a un sistema de retribució o rendiment.  
De naturalesa personal. Seran aquells complements que el treballador percep per algun tipus de vinculació o característica personal.  
  
Article 37. Principi de no-discriminació i discapacitat  
La prestació d'un treball del mateix valor ha de retribuir-se amb el mateix salari, sense cap discriminació. Per tant, les parts afectades per este conveni, i en aplicació d'este, es comprometen a respectar el principi d'igualtat d'oportunitats i no-discriminació per raó de sexe o condició sexual, estat civil, edat, raça, nacionalitat, condició social, idees religioses o polítiques, afiliació o no a un sindicat dins de l'Estat espanyol.  
  
Este compromís, comporta igualment, remoure els obstacles que puguen incidir en el no-compliment de la igualtat de condicions entre dones i hòmens.  
Sobre discapacitat, es vetlarà en les empreses afectades per este conveni pel compliment de la reserva del 2 % de places a cobrir per discapacitats en les empreses de més de 50 treballadors.  
  
Article 38. Conceptes salarials  
La totalitat de les percepcions econòmiques dels treballadors, en diners o en espècie, per la prestació professional dels seus servicis laborals, ja retribuïsquen el treball efectiu o els períodes de descans computables com de treball, tindran la consideració de salari.  
1. Salari base  
Es considerarà salari base la part de retribució del treballador fixada per unitat de temps o d'obra, en funció de la seua classificació professional.  
El salari base per a les distintes categories professionals del conveni serà el que es detalla en la taula arreplegada en l'annex I, per a l'any 2012. A títol informatiu les dites taules, s'han incrementat en un 1 % (un) sobre les taules salarials definitives de l'any 2011.   
La dita taula es revisarà el 31 de desembre de 2012 d'acord amb la fórmula següent.  
- En el supòsit que l'IPC general nacional al desembre siga superior al 2,5 %, s'incrementarà el salari base en la quantia que el supere, i s'abonaran els retards corresponents des del dia 1 de gener de 2012; estes taules tindran la consideració de definitives per a l'any 2012.  
  
- Si l'IPC general nacional de desembre és superior al 2 % i inferior al 2,5 %, s'abonarà igualment l'excés sobre el 2 % en una sola paga, no consolidable, que serà abonada per les empreses en la nòmina d'abril de 2013, subjecta a cotització i imputada als efectes de seguretat social a tots i cada un dels mesos de l'any 2012 que el treballador haja romàs en alta, de manera semblant a com s'abonen els retards.  
El Salari base s'incrementarà en el segon any de vigència del conveni de la manera següent:  
Per a l'any 2013 es revisaran les taules salarials definitives de 2012, aplicant un increment de l'1,5 % sobre estes.  
En el supòsit que l'IPC general nacional de desembre de 2012 siga superior a l'1,5 %, es revisarà el salari base en el 75 % del que supere el mencionat 1,5 %.  
2. Plus d'ambulàncies  
Per a compensar les condicions especials del servici d'ambulàncies, basant-se en la qualificació protocol·litzada per la Conselleria de Sanitat de la Generalitat Valenciana per a dotar de coneixements sanitaris el personal de les ambulàncies (conductors i acompanyants), els reciclatges de formació necessaris, la conducció urgent i l'atenció en les cures d'higiene i protecció personals amb malalts especials, s'establix un plus d'ambulàncies que s'especifica en la taula de l'annex I.  
  
El plus d'ambulàncies per a les distintes categories professionals del conveni serà el que es detalla en la taula arreplegada en l'annex I, per a l'any 2012. A títol informatiu, les dites taules s'han incrementat en un 1 % (un) sobre les taules salarials definitives de l'any 2011.   
La dita taula es revisarà el 31 de desembre de 2012, d'acord amb la fórmula següent:  
- En el supòsit que l'IPC general nacional al desembre siga superior al 2,5 %, s'incrementarà el plus d'ambulàncies en la quantia que el supere, i s'abonaran els retards corresponents des del dia 1 de gener de 2012; estes taules tindran la consideració de definitives per a l'any 2012.  
- Si l'IPC general nacional de desembre és superior al 2 % i inferior al 2,5 % s'abonarà igualment l'excés sobre el 2 % en una sola paga, no consolidable, que serà abonada per les empreses en la nòmina d'abril de 2013, subjecta a cotització i imputada als efectes de seguretat social a tots i cada un dels mesos de l'any 2012 que el treballador haja romàs en alta, de manera semblant a com s'abonen els retards.  
  
El plus d'ambulàncies s'incrementarà en el segon any de vigència del conveni de la manera següent:  
Per a l'any 2013, es revisaran les taules salarials definitives de 2012, i s'aplicarà un increment de l'1,5 % sobre estes.  
En el supòsit que l'IPC general nacional de desembre de 2012 siga superior a l'1,5 %, es revisarà el plus d'ambulàncies en el 75 % del que supere el mencionat 1,5 %.  
3. Retribució específica del treball nocturn  
El treball considerat nocturn, d'acord amb l'article 36 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, tindrà a partir del dia d'entrada en vigor del present conveni col·lectiu la remuneració específica que es determina en este article.  
El treballador que preste servici entre les vint-i-dos hores i les sis hores, percebrà, per cada hora de treball en el dit horari, amb independència que este treball es realitze de manera efectiva o de presència, un increment sobre el salari base i el plus d'ambulàncies que li corresponga d'un 10 per 100. A este efecte, el càlcul es realitzarà sobre el salari base més plus d'ambulàncies per catorze pagues, dividit per la jornada ordinària anual d'este conveni.  
- [(Salari base + plus d'ambulàncies) x 14] / 1800 = preu hora  
- Preu hora x 10 % = preu hora nocturna  
4. Retribució de festivitats  
Tot el personal inclòs en este conveni col·lectiu que treballe, en les circumstàncies que es determinen, els festius que es detallen a continuació percebran, amb caràcter extraordinari en concepte de plus de festius, la quantitat de 30,84 € per a l'any 2012.  
- 24 de desembre. Percebrà el plus de festius el personal que estiga de servici en el torn de nit.  
- 25 de desembre. Percebrà el plus de festius el personal que estiga de servici en el torn de dia.  
- 31 de desembre. Percebrà el plus de festius el personal que estiga de servici en el torn de nit.  
- 1 de gener. Percebrà el plus de festius el personal que estiga de servici en el torn de dia.  
- Divendres Sant. Percebran el plus de festius tot el personal de servici tant en jornada mitjana o total.  
- Dilluns de Pasqua. Percebran el plus de festius tot el personal de servici tant en jornada mitjana o total.  
- 1 de maig. Percebran el plus de festius tot el personal de servici tant en jornada mitjana o total.  
- 15 d'agost. Percebran el plus de festius tot el personal de servici tant en jornada mitjana o total.  
- 9 d'octubre. Percebran el plus de festius tot el personal de servici tant en jornada mitjana o total.  
Mitjançant un acord amb els representants legals dels treballadors, les empreses podran modificar les dates assenyalades i adaptar-les al costum del lloc.  
El plus festiu per a totes les categories professionals del conveni serà el que es detalla en la taula arreplegada en l'annex I, per a l'any 2012. A títol informatiu, les dites taules s'han incrementat en un 1 % (un) sobre les taules salarials definitives de l'any 2011.   
Esta taula es revisarà el 31 de desembre de 2012, d'acord amb la fórmula següent:  
- En el supòsit que l'IPC general nacional al desembre siga superior al 2,5 %, s'incrementarà el plus festiu en la quantia que el supere, i s'abonaran els retards corresponents des del dia 1 de gener de 2012; estes taules tindran la consideració de definitives per a l'any 2012.  
- Si l'IPC general nacional de desembre és superior al 2 % i inferior al 2,5 %, s'abonarà igualment l'excés sobre el 2 % en una sola paga, no consolidable, que serà abonada per les empreses en la nòmina d'abril de 2013, subjecta a cotització i imputada als efectes de seguretat social a tots i cada un dels mesos de l'any 2012 que el treballador haja romàs en alta, de manera semblant a com s'abonen els retards.  
El plus festiu s'incrementarà en el segon any de vigència del conveni de la manera següent:  
Per a l'any 2013 es revisaran les taules salarials definitives de 2012, i s'aplicarà un increment de l'1,5 % sobre estes.  
En el supòsit que l'IPC general nacional de desembre de 2012 siga superior a l'1,5 %, es revisarà el plus festiu en el 75 % del que supere l'esmentat 1,5 %.  
  
Article 39. Antiguitat  
Els treballadors/es amb alta posterior a l'1 de gener de 1984, d'acord amb el que establix l'article 25 de l'Estatut dels Treballadors, percebrà pel concepte de complement d'antiguitat:  
- Complits els tres anys de permanència, el 3 per 100  
€ Un augment de l'1 per 100 per any de permanència, a partir del quart any.  
- Als vint anys o més de servicis ininterromputs, el 20 per 100.  
  
Respecte del complement d'antiguitat per a treballadors amb alta anterior a l'1 de gener de 1984, caldrà ajustar-se als convenis i/o contractes subscrits entre les parts.  
L'abonament s'efectuarà en el rebut mensual de cada mes i el dret s'obtindrà en el mes en què es complisca l'antiguitat de què es tracte.  
  
Article 40. Hores de presència  
Ateses les especials característiques que concorren en este sector, com a conseqüència de la permanent disponibilitat del personal de moviment per a atendre estos servicis públics, que comporta l'existència de les hores de presència establides en l'article 44 del present conveni, estes no poden tindre la consideració de temps de treball efectiu i, per tant, no són computables, segons establix expressament el RD 1561/1995, de 21 de setembre.  
Ambdós parts acorden fixar com a preu a estes hores, el que resulta aplicable de la fórmula següent:  
[(Sou base + antiguitat + plus d'ambulàncies) x 14] / 1800 hores = preu hora presència  
  
Article 41. Gratificacions extraordinàries  
Les gratificacions extraordinàries de juliol i Nadal, a tot el personal, s'aplicaran en els mateixos termes i condicions que regixen per a les empreses i treballadors del sector, i la seua quantia es basarà prenent en consideració el salari base del present conveni, més plus d'ambulàncies, i més antiguitat, que es calcularan en còmput semestral.  
  
Les dites gratificacions s'abonaran en la primera quinzena de juliol i desembre, respectivament. Els treballadors que no faça un any que treballen les percebran a prorrata del temps treballat, i este es computarà sempre en dies naturals.  
Secció segona  
Dietes, bestretes i altres conceptes  
  
Article 42. Conceptes no salarials. Dietes  
No tindran la consideració de salari les quantitats percebudes pels treballadors en concepte d'indemnitzacions o bestretes per gastos realitzats com a conseqüència de la seua activitat laboral, així com les prestacions i indemnitzacions del sistema protector de la Seguretat Social i les indemnitzacions corresponents a trasllats, suspensions, acomiadaments, rescissions de contracte i jubilacions.  
Sempre que es complisquen les condicions que marca la llei perquè este concepte estiga considerat concepte extrasalarial, el personal que, fruit de la realització d'un servici, es desplace tindrà dret a percebre una indemnització pels gastos que s'originen, que rebrà sota el concepte de dieta en els casos següents:  
El treballador percebrà la dieta quan per a la realització d'un servici haja de desplaçar-se fora del seu àmbit de treball i no siga possible que puga tornar en l'horari de dinar o sopar; s'abonarà, per tant, la dieta del menjar que no s'ha pogut realitzar en l'àmbit de treball.  
  
Es consideren només els desplaçaments que impedisquen començar a menjar en l'àmbit de treball, dins de l'horari de dinars (13 h a 16 h) i sopars (20 h a 23 h). Una vegada iniciat l'horari de menjar, el treballador ha de poder disposar d'una hora ininterrompuda. Si esta s'interromp per causa d'un servici i pot tornar a l'àmbit de treball a iniciar el menjar dins d'esta franja horària, no s'abonarà la dieta, en cas contrari si s'abonarà la dieta. Si l'empresa, per a no abonar la dieta, ordena el desplaçament en l'àmbit de treball per a poder menjar, el temps de desplaçament no es considerarà inclòs dins de l'hora de menjar.  
  
Per a aplicar el règim anterior a l'àmbit de treball, siga propi de l'empresa o alié, ha d'estar dotat d'un menjador amb nevera, microones, pica, taula i cadires; perquè el treballador puga menjar en l'àmbit de treball.  
S'inclou també, en este cas, els trasllats temporals o definitius de treballadors en l'àmbit de treball, que en les mateixes condicions: horari, material necessari, etc., abans detallat, no donarà dret a percebre cap tipus de compensació econòmica.  
Quan estes franges horàries coincidisquen amb l'inici o finalització del servici, tampoc s'abonarà la dieta, atés que el treballador ha de vindre ja menjat, o se n'anirà a menjar a casa.  
Tampoc s'abonarà la dieta si per qualsevol circumstància el treballador pot menjar en el seu domicili, dins dels horaris abans mencionats. El treballador percebrà la dieta de pernoctació i desdejuni quan per la realització d'un servici haja de desplaçar-se fora del seu àmbit de treball, i no puga pernoctar en el seu àmbit de treball o domicili. Als efectes d'este article s'entén per àmbit de treball tant el centre de treball, com la base, com el municipi d'ambdós.  
No es pagaran begudes alcohòliques.  
En tot cas, les empreses poden substituir l'abonament de la dieta pel pagament del gasto directament. En els servicis que es presten fora del territori nacional seran gastos a justificar.  
Els valors assenyalats en l'annex I d'este conveni seran exigibles a partir del mes següent a la firma del present conveni.  
Per a l'any 2013, les quanties reflectides en l'annex I es revisaran d'acord amb la fórmula següent:  
- Si l'IPC general nacional al desembre de 2012 és inferior al 2 %, s'incrementaran en un 1,5 %.  
- Si l'IPC general nacional al desembre de 2012 és superior al 2 %, en primer lloc s'afegirà la diferència percentual entre l'esmentat IPC real i el 2 %, i posteriorment, sobre la quantia resultant s'aplicarà l'1,5 % d'increment.  
  
Article 43. Uniformitat  
Les empreses facilitaran al personal l'uniforme, vestuari necessari i idoni per a la realització de la seua funció, segons el disseny de l'empresa i consonància amb les èpoques d'hivern i estiu, segons les regions.  
Este vestuari serà reposat i ampliat, i serà obligatòria la seua utilització i neteja per part del treballador.  
  
  
  
CAPÍTOL VIII  
Temps de treball  
  
Secció primera  
Jornada de treball  
  
Article 44. Jornada laboral  
1. La jornada ordinària de treball per al personal que no siga de moviment serà de quaranta hores de treball a la setmana i de 1.800 hores/any, o la legal que en cada moment existisca.   
La jornada de treball per al personal de moviment serà de quaranta hores setmanals i de 1.800 hores/any de treball efectiu, que es computarà com a cent seixanta hores quadrisetmanals de treball efectiu més huitanta hores de presència, durant la duració del present conveni col·lectiu.  
Si durant la vigència del present conveni s'establix nova normativa legal o modificacions en el conveni general que afecten allò que s'ha regulat en matèria de jornada laboral, les parts firmants, a petició de qualsevol d'elles, es reuniran a fi d'analitzar les conseqüències i repercussions que les variacions introduïdes puguen tindre en el contingut del conveni, i s'adaptaran, si és el cas, a fi de mantindre l'equilibri del conjunt existent amb anterioritat a les dites variacions.  
  
2. Per als treballadors amb disponibilitat del vehicle de l'empresa per a desplaçar-se al seu domicili al principi i final de la jornada, el còmput de la jornada diària serà des de l'arreplega del primer servici fins a la descàrrega d'este, sempre que este servici no s'inicie o finalitze a més de 30 minuts del domicili del treballador.  
3. Descripció de la jornada de treball del personal de moviment (temps de treball efectiu i temps de presència). Rebrà la consideració de temps de treball efectiu aquell en què el treballador es trobe en disposició de l'empresari i en l'exercici de la seua activitat, realitzant les funcions pròpies de la conducció del vehicle o altres treballs durant el temps de circulació d'estos, incloent-hi els treballs per a la conservació, neteja i reparació del vehicle quan siguen realitzats pel treballador durant el seu servici, i qualsevol altre treball auxiliar que s'efectue en relació amb el vehicle, els seus passatgers o la seua càrrega.   
  
Tindrà la consideració de temps de presència aquell en què el treballador es trobe en disposició de l'empresari sense prestar treball efectiu, per raons d'espera, expectatives, servicis de guàrdia, viatges sense servici, avaries, menjars en ruta o altres de similars.   
Les anteriors disposicions en matèria de temps de treball efectiu i de presència seran aplicables als conductors, ajudants i altre personal auxiliar de viatge en el vehicle que realitze treballs en relació amb este, els malalts traslladats o la seua càrrega, en servicis tant urbans com interurbans.   
La jornada màxima diària no haurà de superar les nou hores de treball efectiu, ni menys de sis hores, als efectes de pagament d'hores extraordinàries, i s n'exceptuaran els servicis de llarg recorregut que no poden interrompre's; de manera que en estos el treballador descansarà la jornada laboral immediata les hores sobrepassades.  
En tot cas, les hores extraordinàries podran ser compensades per l'empresa amb temps de descans equivalent, sempre que el treballador hi estiga d'acord.  
El descans mínim entre jornada i jornada s'atindrà en cada moment al que disposa la legislació vigent o a allò que s'ha pactat en els convenis d'àmbit inferior.  
Les empreses estan facultades per a organitzar el treball d'acord amb les necessitats del servici, i podran establir els corresponents torns entre el personal per a assegurar l'atenció preventiva i real, des de les zero a les vint-i-quatre hores, durant tres-cents seixanta-cinc dies a l'any.  
  
Estos torns seran rotatius o fixos.  
4. Còmput de la jornada. Amb caràcter general, i a l'empara de l'article 34 de l'Estatut dels Treballadors, les empreses podran establir la distribució irregular de la jornada en còmput anual.   
La jornada ordinària fixada en este conveni pot ser complida tant en hores efectives com en hores de presència. Les hores que sobrepassen les 160 hores en còmput quadrisetmanal, a elecció de l'empresa, seran compensades amb hores de descans o bé abonades mensualment en concepte d'hora de presència.   
5. Guàrdies de 24 hores. S'entendrà com a treball per torn de guàrdia de 24 hores tota forma d'organització del treball per la qual els treballadors realitzen un servici continuat de 24 hores en què s'alternen períodes de treball amb descans adequat, i es garantirà que en un període de 7 dies no es donen més de 48 hores de treball en un període de referència de 12 mesos; o el que és el mateix, que a cada guàrdia de 24 hores li continuen 48 hores de descans, d'acord amb el que establix la Directiva 2003/88/CE, del Parlament Europeu i del Consell.   
  
Esta forma de prestació de treball només pot donar-se en els servicis que per la seua intensitat de treball permeten el descans adequat del treballador al llarg de la guàrdia.  
Als efectes d'este apartat s'entendrà el següent:   
1) Temps de treball, tot període durant el qual el treballador romanga en el treball, a disposició de l'empresari i en exercici de la seua activitat o de les seues funcions.   
2) Es considerarà temps de presència aquell en què el treballador es trobe en disposició de l'empresari sense prestar treball efectiu, per raons d'espera, expectatives, servicis de guàrdia, viatges sense servici, avaries, àgapes en ruta o altres de paregudes.   
3) Descans adequat: períodes regulars de descans dels treballadors, la duració dels quals s'expressa en unitats de temps, prou llargs i continus per evitar que, a causa del cansament o a ritmes de treball irregulars, aquells es produïsquen lesions a si mateixos, als seus companys o a tercers, i que perjudiquen la seua salut, a curt o a llarg termini.   
  
6. Adaptació de la jornada per a conciliar la vida familiar i laboral  
En aplicació del que disposa l'article 34.8 de l'Estatut dels treballadors, els treballadors/es tenen dret a adaptar la duració i distribució de la jornada de treball per a fer efectiu el seu dret a la conciliació de la vida familiar i laboral en els termes que s'establisquen en el present article o en l'acord a què arriben individualment amb l'empresari, que, en tot cas, ha de respectar el que preveu este conveni col·lectiu.  
  
L'exercici d'este dret individual podrà realitzar-se dins de les delimitacions següents:  
a) Podrà exercir-se en aquells departaments, centres de treball o servicis on siga possible un horari flexible d'entrada i eixida.  
b) Per a la seua concreció serà necessari la petició prèvia del treballador i l'existència d'un acord exprés amb l'empresa.  
c) En qualsevol cas, no podrà afectar l'organització general dels torns de treball de les empreses, ni significarà un canvi de departament, ni de servici.  
d) De la mateixa manera, només es podrà exercir si hi ha vacants que possibiliten l'exercici del dret sense afectar altres treballadors.  
  
Article 45. Assignació de servicis. Quadre d'horaris i calendari laboral  
Per raons òbvies de seguretat, els conductors que hagen complit servicis diürns, quedaran exclosos de realitzar a continuació servicis nocturns, i al revés, els conductors que hagen efectuat servicis nocturns no podran dur a terme, a continuació, servicis diürns, excepció feta dels treballadors que es troben en servici de guàrdia de 24 hores.  
  
L'Empresa, en tot moment, respectarà el descans previst en el present conveni, quadro d'horaris i calendari laboral.  
Sobre els quadros d'horaris fixos d'organització dels servicis s'informarà al personal amb cinc dies d'antelació de la seua vigència en els de caràcter mensual, tres dies en els quinzenals i dos dies en els setmanals.  
El calendari laboral a què es referix l'apartat quart de l'article 34 de l'Estatut dels Treballadors comprendrà l'horari de treball i la distribució anual dels dies de treball, festius, descansos setmanals, vacacions i tots els dies inhàbils de l'any. Els dits calendaris seran negociats amb els representants dels treballadors/es de cada empresa.  
Estos calendaris seran exposats en el tauler d'anuncis i en llocs visibles de fàcil accés al centre de treball.  
  
Article 46. Descans setmanal  
Les empreses podran programar els descansos dels treballadors/es segons els torns abans mencionats; es facilitarà en una setmana dos dies de descans consecutius, no necessàriament un diumenge o festiu, computats com a mitjana de 12 mesos. Es procurarà que estos diumenges o festius siguen rotatius per a tot el personal.  
Estos descansos que corresponen per torn i que hagen de treballar-se per suplència de malaltia, absències justificades d'un altre treballador/a, o causes excepcionals, es retribuiran amb el salari corresponent al dia, incrementat en un 50 per 100, o amb un altre dia de descans suplent, a disfrutar en el termini màxim de 30 dies, sense que això supose que el descans establit en el paràgraf anterior haja d'acumular-se per a ser disfrutat en un període que excedisca els catorze dies previstos en l'Estatut dels Treballadors.  
Les empreses procuraran que la substitució per les causes assenyalades en el paràgraf anterior es realitzen de manera rotativa entre tot el personal de plantilla adscrit al mateix tipus de servici.  
  
Article 47. Dispositiu de localització  
Les empreses podran oferir als treballadors que consideren oportú la possibilitat de romandre a disposició de l'empresa per mitjà d'un dispositiu de localització en les condicions que es detallen a continuació:  
  
1. Només serà aplicable als treballadors que, per raons del servici, hagen de romandre disponibles i localitzats des de les zero a les vint-i-quatre hores, mitjançant el mitjà tècnic de localització corresponent, que serà facilitat per l'empresa, per a acudir a aquells servicis no programats que sorgisquen.  
2. L'acceptació d'esta oferta pel treballador en plantilla haurà de ser voluntària, sense que la seua negativa li puga ocasionar cap canvi en les condicions de treball, ni mobilitat de cap tipus. Si el treballador que accepte el dispositiu de localització vol renunciar posteriorment a este sistema de treball, haurà de comunicar-ho a l'empresa per escrit amb un mes d'antelació, i tornarà a les anteriors condicions de treball.  
3. No obstant el que disposa l'apartat 2, podrà realitzar-se contractació específica per a la realització d'este dispositiu de localització, entenent-se que este dispositiu de localització s'utilitzarà per a acudir a aquells servicis no programats que sorgisquen.  
4. El límit màxim que un treballador podrà estar en esta situació serà de cinc dies seguits, i es garantiran dos dies de descans consecutius tot just finalitzar el servici, sense que puguen ser canviats o compensats.  
  
5. El dispositiu de localització no podrà estar activat als efectes de còmput de treball efectiu, en relació amb cada treballador, més de sis hores de mitjana diària, calculades en el període dels cinc dies. Durant el dispositiu de localització i als efectes de treball efectiu, este es comptabilitzarà des del moment que es cride el treballador per a prestar un servici fins al moment en què el treballador torne a la seua base.  
6. La prestació per part d'un treballador del dispositiu de localització durant cinc dies consecutius implica la finalització, per part d'este, de la seua jornada laboral setmanal.  
7. Com a compensació a la disponibilitat des de les 00:00 a les 24:00 hores, el treballador que accepte este sistema de treball, a més del sou corresponent (salari base, plus d'ambulàncies i antiguitat) se li abonarà, en concepte de dispositiu de localització, 34,23 € al dia. Este complement salarial no consolidable retribuïx l'acceptació expressa per part del treballador del dispositiu de localització.  
El plus de dispositiu de localització per a totes les categories professionals del conveni serà el que es detalla en la taula arreplegada en l'annex I, per a l'any 2012. A títol informatiu, les dites taules s'han incrementat en un 1 % (un) sobre les taules salarials definitives de l'any 2011.   
La dita taula es revisarà el 31 de desembre de 2012, d'acord amb la fórmula següent.  
- En el supòsit que l'IPC general nacional al desembre siga superior al 2,5 %, s'incrementarà el plus de dispositiu de localització en la quantia que el supere, i s'abonaran els retards corresponents des del dia 1 de gener de 2012; estes taules tindran la consideració de definitives per a l'any 2012.  
- Si l'IPC general nacional de desembre és superior al 2 % i inferior al 2,5 %, s'abonarà igualment l'excés sobre el 2 % en una sola paga, no consolidable, que s'abonarà per les empreses en la nomina d'abril de 2013, subjecta a cotització i imputada als efectes de seguretat social a tots i cada un dels mesos de l'any 2012 que el treballador haja romàs en alta, de manera semblant a com s'abonen els retards.  
El plus de dispositiu de localització s'incrementarà en el segon any de vigència del conveni de la manera següent:  
Per a l'any 2013 es revisaran les taules salarials definitives de 2012, i s'aplicarà un increment de l'1,5 % sobre estes.  
En el supòsit que l'IPC general nacional de desembre de 2012 siga superior a l'1,5 %, es revisarà el plus de dispositiu de localització en el 75 % del que supere el mencionat 1,5 %.  
8. L'empresa facilitarà un comunicat, a fi que el treballador registre l'activitat exercida durant el dispositiu, en què figuren expressament les activacions realitzades setmanalment, així com la data i temps d'activació i retorn a la base, en cada un dels servicis. De cada un d'estos comunicats, el treballador guardarà una còpia degudament segellada per l'empresa.  
  
Article 48. Distribució irregular de la jornada  
Tenint en compte la peculiaritat de l'activitat de transport, respecte a la distribució de la jornada dels treballadors mòbils caldrà ajustar-se al que disposa el RD 1561/1995, de jornades especials.  
Respecte de la resta de personal afectat pel conveni, la distribució irregular de la jornada podrà afectar la resta del personal de manera diversa, per seccions o departaments, només per períodes estacionals.  
  
Haurà de fixar-se per acord entre les parts; la distribució màxima de la jornada anual podrà variar la seua distribució en un 5 %, i s'haurà de publicar l'acord de distribució de jornada irregular abans del 31 de gener de cada any. Una vegada fixada la jornada irregular esta no podrà ser modificada, a excepció d'allò que s'ha estipulat en l'article 41 de l'ET sobre modificació substancial de condicions de treball.  
Quan hi haja en l'empresa una distribució irregular de la jornada de treball, esta no podrà passar d'un mínim de 6 hores i un màxim de 9 hores diàries; en còmput setmanal els límits seran de 30 i 45 hores.  
  
La distribució irregular de la jornada no afectarà la retribució i cotització del treballador.  
  
Secció segona  
Vacacions  
  
Article 49. Vacacions  
Els treballadors de les empreses afectades pel present conveni tindran dret al gaudi d'un període anual de trenta-tres dies naturals de vacacions retribuïdes, d'acord amb el salari base més plus d'ambulàncies, més l'antiguitat corresponent, dels quals tres dies corresponen a la reducció de jornada laboral anual pactada en el present conveni, que es podran disfrutar bé directament acumulats a qualsevol dels períodes vacacionals que disfruten els treballadors, o bé es podran compensar amb més temps de descans repartit en el còmput anual dels distints torns de treball de les empreses, d'acord amb el que pacten en l'àmbit de les respectives empreses entre la representació legal dels treballadors i la mateixa empresa.  
Als efectes del gaudi del període de vacacions, l'empresa negociarà amb la representació legal dels treballadors els corresponents torns, i podrà partir les vacacions en dos períodes, a fi que més treballadors disfruten la quinzena estival.  
Estos torns es faran segons el calendari anual, segons les prestacions del servici, i rotatiu segons criteri que convinguen ambdós parts, començant la rotació pels més antics.  
No podrà solapar-se l'inici de les vacacions amb els dies de descans setmanal.   
En el cas que el període vacacional coincidisca amb una incapacitat temporal que impossibilite el treballador/a disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
  
Secció tercera  
Permisos i llicències  
  
Article 50. Permisos retribuïts  
El treballador, previ avís i justificació, podria absentar-se del treball, amb dret a remuneració, per algun dels motius següents i pel temps següent:  
a) Setze dies naturals en cas de matrimoni i parelles de fet inscrites en el registre públic.  
b) Un dia per matrimoni de pares, germans i fills. En el cas que el matrimoni se celebre fora del domicili del treballador i s'hagen de realitzar desplaçaments superiors a 300 quilòmetres, s'incrementarà un dia per a l'anada i un altre per a la tornada.   
c) Dos dies hàbils per naixement de fills, malaltia greu, hospitalització domiciliària o defunció de parents, fins al segon grau de consanguinitat o afinitat. Quan s'hagen de realitzar desplaçaments a este efecte, el termini serà de quatre dies.  
d) Un dia per trasllat de domicili habitual.  
e) El temps necessari per a concórrer als cursos de formació i promoció que l'empresa establisca.  
f) Compliment de deures públics, pel temps indispensable, amb la justificació prèvia.  
g) Un dia als conductors per a la renovació del permís de conduir.  
  
h) Dos dies anuals de lliure disposició per al treballador.  
i) Pel temps indispensable per a la realització d'exàmens prenatals, i tècniques de preparació al part que hagen de realitzar-se dins de la jornada de treball.  
j) Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La duració del permís s'incrementarà proporcionalment en els casos de parts múltiples.  
La dona, per la seua voluntat, podrà substituir este dret per l'acumulació del permís, de manera que podrà disfrutar de 15 dies laborables de permís immediatament posteriors a la baixa per maternitat.  
  
Article 51. Llicències  
Les empreses que tinguen al seu servici treballadors que realitzen estudis oficials degudament homologats estaran obligades a atorgar fins a cinc dies de llicència sense retribució, necessària perquè puguen preparar exàmens convocats pel centre de què es tracte, amb la justificació prèvia dels interessats de tindre formalitzada la matrícula.  
Esta llicència no retribuïda és aplicable a l'obtenció per part del treballador del permís de conduir.  
  
CAPÍTOL IX  
Excedències i altres supòsits  
  
Article 52. Interrupció temporal d'activitat  
S'entendran com a interrupcions temporals del treball aquelles transitòries, alienes a la voluntat de les empreses i dels seus treballadors, que impedisquen el normal exercici de l'activitat dels centres de treball, dependències o establiments de les empreses, com ara situacions catastròfiques, talls prolongats de subministraments bàsics, obres de viabilitat i altres d'anàlogues.  
En estos casos, les empreses podran, o bé mantindre els seus treballadors en els seus centres de treball o en altres establiments o dependències de l'empresa ubicats en el mateix municipi o en un municipi limítrof, i els dedicaran a les seues tasques habituals o altres de similars que els permeten tindre ocupació efectiva, ja siguen de superior o inferior nivell al de la seua categoria o grup professional, amb dret a la seua retribució salarial mensual habitual, o bé rellevar de l'obligació d'acudir al centre o romandre en el centre de treball durant un màxim de set dies (excepte pacte de les parts), i en este cas els treballadors tindran dret a percebre, mentres dure la dita interrupció, el salari-conveni corresponent a la seua categoria professional, si s'obliguen a recuperar les hores o dies d'absència quan la direcció ho indique.  
  
Article 53. Excedències  
Les excedències podran tindre el caràcter de voluntàries o forçoses. Únicament l'excedència forçosa comportarà reserva del lloc de treball i computarà la seua duració als efectes d'antiguitat.  
Totes les excedències hauran de ser sol·licitades per escrit i, llevat que legalment es dispose el contrari, les voluntàries únicament podran ser utilitzades pels treballadors que acrediten com a mínim un any d'antiguitat en l'empresa.  
A) La excedència forçosa, prèvia comunicació fefaent a l'empresa, es concedirà en els supòsits següents:  
a) Per designació o elecció a càrrec públic que impossibilite l'assistència al treball.  
b) Per malaltia, una vegada transcorregut el termini d'incapacitat temporal i per tot el temps que el treballador romanga pendent de qualificació per l'EVI.  
c) Per la pèrdua de vigència del permís de conduir, per haver-ne esgotat el crèdit de punts, fins que es recupere esta.  
  
d) Per l'exercici de funcions sindicals d'àmbit provincial o superior.  
e) Per naixement o adopció d'un fill, de conformitat amb la legislació vigent.  
f) A un període no superior a tres anys, per a l'atenció de cada fill, tant quan ho siga per naturalesa com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial.  
  
g) A un període de fins a dos anys per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda.  
El període d'excedència, en els dos últims supòsits, serà computable als efectes d'antiguitat i el treballador o treballadora tindrà dret durant este a l'assistència a cursos de formació professional, a la participació dels quals haurà de ser convocat per l'empresari, especialment en ocasió de la seua reincorporació.  
Durant el primer any tindrà dret a la reserva del lloc de treball.  
  
No obstant això, quan el treballador forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de 15 mesos quan es tracte d'una família nombrosa de categoria general, i fins a un màxim de 18 mesos si es tracta de categoria especial.  
Transcorregut el dit termini, la reserva quedarà referida a un lloc de treball del mateix grup professional o categoria equivalent.  
L'excedència per atenció de familiars constituïx un dret individual dels treballadors, hòmens i dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un nou subjecte causant genere dret a un nou període d'excedència, l'inici d'esta donarà fi a la que, si és el cas, disfrutava.   
  
El treballador en excedència forçosa haurà de reincorporar-se a l'empresa en el termini màxim de trenta dies naturals següents al cessament de la funció o desaparició de la causa o motiu originari d'este període de suspensió contractual. Si no la realitza en el dit termini, es considerarà decaiguda la reserva de lloc de treball i el treballador passarà a tindre la mateixa condició que l'excedent de caràcter voluntari, a menys que acredite el dret al naixement d'un nou període d'excedència forçosa.  
  
B) L'excedència voluntària se sol·licitarà igualment per escrit i amb la màxima antelació possible a l'empresa, i podran fer-ho aquells treballadors amb vinculació a l'empresa de més d'un any.  
L'excedència voluntària podrà ser concedida per les empreses per un període mínim de quatre mesos ininterromputs i un màxim de cinc anys. S'iniciarà sempre el primer dia del mes que corresponga i es considerarà finalitzada l'últim dia de l'últim mes natural del termini sol·licitat.  
   
El treballador amb excedència voluntària conserva el dret preferent a reingressar en l'establiment en les vacants d'igual o semblant categoria professional a la que tenia en el moment de la seua sol·licitud, sempre que manifeste per escrit a l'empresa, de manera indubtable, la seua intenció de reingrés amb una anticipació mínima de trenta dies naturals al de finalització efectiva de l'excedència, excepte pacte individual més beneficiós acordat entre l'empresa i el treballador.  
  
  
  
CAPÍTOL X  
Previsió social  
  
Article 54. Gratificacions per fidelitat/vinculació a l'empresa  
Quan el treballador, havent passat dels 60 anys, romanga vinculat a l'empresa percebrà com a compensació a la pèrdua del concepte de premi que hi havia a l'anterior conveni col·lectiu nacional, una quantitat que percebrà per 14 pagues per any, consistent en:  
- Amb 10 anys de servici en l'empresa, 6,08 € per paga.   
- Amb 15 anys de servici en l'empresa, 19,36 € per paga.  
- Amb 20 anys de servici en l'empresa, 22,68 € per paga.  
- Amb 25 anys de servici en l'empresa, 26,55 € per paga.  
- Als 65 anys, si per qualsevol circumstància el treballador roman treballant en l'empresa, perdrà el dret al cobrament d'esta quantitat, ja que ha sigut establida precisament per a estimular la contractació de nous treballadors, per mitjà de l'estímul de l'accés progressiu a la jubilació.  
  
Article 55. Jubilació anticipada a temps parcial i jubilació obligatòria  
Amb el propòsit de fomentar la col·locació de treballadors en desocupació, s'establixen les següents mesures d'estímul a la contractació per mitjà del rejoveniment de les plantilles:  
1. A l'empara de la disposició addicional deu de l'Estatut dels Treballadors, s'establix la jubilació forçosa del treballador i consegüent extinció del contracte de treball al complir l'edat ordinària per a accedir a la corresponent pensió fixada en la normativa de Seguretat Social, sempre que haja cobert el període de carència necessari, que el treballador afectat per l'extinció del contracte de treball tinga cobert el període mínim de cotització que li permeta aplicar un percentatge d'un 80 per cent a la base reguladora per al càlcul de la quantia de la pensió i que complisca els altres requisits exigits per la legislació de Seguretat Social per a causar dret a la pensió de jubilació en la seua modalitat contributiva.  
En este últim cas i en edats superiors a l'ordinària de jubilació, esta serà obligatòria quan quede cobert el període de carència. El compliment de l'edat prevista operarà automàticament i per si mateix l'extinció del contracte de treball i la jubilació del treballador. No obstant això, i al mer efecte de notificació, l'empresari comunicarà per escrit al treballador l'extinció del seu contracte per esta causa amb almenys dos mesos d'antelació al compliment de l'edat de jubilació o a la data en què quede cobert el període de carència.  
L'empresari i el treballador podran, de mutu acord, prosseguir la relació laboral una vegada complida l'edat ordinària de jubilació, però qualsevol de les parts podrà d'ara en avant donar per acabada la relació per esta causa, prèvia comunicació o preavís, respectivament.  
La jubilació forçosa pactada ho és sense perjuí que l'empresari, globalment i anualment, i en condicions homogènies, haja de mantindre la mateixa plantilla, a fi que es produïsca un repartiment i redistribució de treball dirigit a la integració de nous treballadors, millora de l'estabilitat en l'ocupació, transformació de contractes temporals en indefinits o qualssevol altres mesures que es dirigisquen a afavorir la qualitat de l'ocupació.  
2. Quan es complisquen els requisits legals per a això, les empreses atendran i acceptaran la petició de tots aquells treballadors que manifesten per escrit la seua voluntat d'accedir a la jubilació anticipada. En el cas que la jubilació sol·licitada siga la parcial, les empreses també estaran obligades a concedir-la i serà necessari que entre empresa i treballador s'arribe a un acord escrit previ pel que fa a la manera en què treballarà el percentatge de jornada que es manté d'alta en l'empresa.  
  
Els treballadors interessats en la jubilació parcial hauran de concertar de comú acord amb l'empresa el pertinent contracte de relleu, de conformitat amb el que preveu l'article 12.6 de l'Estatut dels Treballadors, en la redacció que en fa el Reial Decret llei 15/1998.  
Igualment, de conformitat amb el Reial Decret 1194/85, de 17 de juliol, i fins a l'entrada en vigor de la Llei 27/2011, aquells treballadors amb 64 anys complits que desitgen acollir-se a la jubilació amb el cent per cent dels drets, de mutu acord amb l'empresa, seran substituïts per un altre treballador perceptor de prestació per desocupació o jove demandant de primera ocupació, per mitjà de contracte de la mateixa naturalesa al que s'extingisca amb la jubilació, o si és el cas per mitjà de l'ampliació del contracte del substitut parcial.  
  
Article 56. Assegurances  
Assegurança col·lectiva d'accidents.  
Les empreses que no la tinguen subscriuran la pòlissa en el termini de trenta dies, a partir de la firma del conveni, amb una entitat asseguradora reconeguda, una pòlissa col·lectiva que garantisca una quantia de:  
Gran invalidesa: 30.000,00 euros.   
Mort per accident: 30.000,00 euros.  
A percebre, per una sola vegada, pel treballador o el seu cònjuge supervivent, descendents o ascendents i, si és el cas, els seus drethavents, si com a conseqüència de l'accident de treball sobrevé alguna d'estes situacions.  
Les primes que es generen en funció de l'esmentada pòlissa aniran a càrrec de l'empresa; l'entitat asseguradora, i subsidiàriament l'empresa, serà responsable del pagament del capital assegurat al treballador o als seus beneficiaris en cas de sinistre que comporte el dret a la seua percepció.  
No obstant això, els imports esmentats en este article per a l'assegurança col·lectiva d'accidents només seran exigibles a partir dels dos mesos següents de la publicació d'este conveni en el Diari Oficial del la Comunitat Valenciana, i continuaran vigents fins a eixe moment les previstes en l'article 30 del Conveni Col·lectiu Estatal del sector publicat en el BOE d'1-4-2005.  
  
Article 57. Incapacitat temporal  
L'empresa abonarà, durant el període d'incapacitat temporal, la diferència existent entre la prestació corresponent a la Seguretat Social i l'entitat gestora i la quantia resultant de la suma de la retribució bruta fixa mensual, calculada en la mitjana dels tres mesos anteriors a la data d'inici de la baixa; més la prorrata de pagues extres del mes anterior a la data d'inici de la baixa, en les condicions següents:  
  
a) En accidents de treball, des del primer dia.  
b) Quan la malaltia requerisca intervenció quirúrgica o ingrés en un centre sanitari, a partir del primer dia de la intervenció quirúrgica o ingrés.  
c) En cas de malaltia comuna, a partir del tercer dia, amb un límit de 120 dies naturals a l'any. Sobrepassat este límit decaurà el dret al complement per incapacitat temporal.  
d) En cas d'incapacitat temporal per embaràs de risc, des del primer dia.  
  
Article 58. Privació del permís de conduir  
Per als casos de privació del permís de conduir per temps no superior a sis mesos, l'empresa es veurà obligada a facilitar al conductor ocupació en qualsevol treball, inclús d'inferior categoria, i abonarà la retribució corresponent al dit lloc, més l'antiguitat, i sempre que no concórreguen els requisits següents:  
a) Que la privació del permís de conduir derive de fets succeïts en l'exercici de l'activitat de conduir alié a l'empresa.  
b) Que la privació del permís de conduir siga com a conseqüència de la comissió de delictes dolosos.  
c) Que la privació del permís de conduir no s'haja produït també en els 24 mesos anteriors.  
d) Que la privació del permís de conduir siga conseqüència d'haver ingerit begudes alcohòliques o pres algun tipus d'estupefaents.  
De la mateixa manera, si la privació del permís de conduir és per temps no superior a 6 mesos, l'empresa podrà ordenar al treballador que el temps de privació s'aplique en els seus dies lliures i en els seus períodes vacacionals. En el cas que el treballador es negue a esta obligació, l'empresa podrà aplicar el que disposa el paràgraf següent, i extingirà el contracte per causes objectives.  
Quan la retirada del permís de conduir siga per temps superior a 6 mesos, s'entendrà que el conductor deixa de ser apte per al treball per al qual va ser contractat i causarà baixa automàticament en l'empresa per circumstàncies objectives; en este cas, s'aplicarà el que determinen respecte d'això els articles 52 i 53 de l'Estatut dels Treballadors.  
Per a aquells treballadors que contracten una pòlissa d'assegurances que cobrisca la retirada temporal del permís de conduir, així com la recuperació de punts, necessari per a desenrotllar el seu treball de conductor i ni més menys que per a això, amb la justificació prèvia de la contractació assenyalada, les empreses abonaran el cost de l'esmentada pòlissa amb un màxim de 50,00 euros anuals. En el cas que empresa opte per cobrir este risc per mitjà de la contractació d'una pòlissa d'assegurances col·lectives, no s'abonarà la quantitat assenyalada anteriorment.  
En el cas que la retirada temporal del permís de conduir es produïsca per qualsevol dels motius assenyalats en el paràgraf primer, l'import que perceba el treballador derivat de l'assegurança, mentres se li mantinga el salari, tindrà l'obligació d'abonar-lo a l'empresa, amb el límit de l'import del salari en el cas que la cobertura contractada siga superior a este.  
Així mateix, en el cas de retirada temporal del carnet, al treballador se li haurà d'acceptar, en el cas que ho sol·licite, una excedència amb dret a reserva del lloc de treball, per al temps que dure esta.  
  
  
Article 59. Multes i sancions  
Respecte de les multes i sancions que l'autoritat impose als conductors conduint vehicles de l'empresa, esta es veurà obligada a fer les al·legacions davant de l'autoritat competent i aportar la documentació pertinent que justifique el servici.  
  
CAPÍTOL XI  
Ordenació jurídica de faltes i sancions  
  
Article 60. Classes de faltes  
Les faltes comeses pels treballadors al servici de les empreses del sector es classificaran atenent la seua importància i, si és el cas, la seua reincidència, en lleus, greus i molt greus, de conformitat amb el que disposen els articles següents.   
  
Article 61. Faltes lleus  
Es consideraran faltes lleus les següents:   
1. Fins a dos faltes de puntualitat en un mes sense motiu justificat.  
2. La no-comunicació, amb quaranta-huit hores com a mínim d'antelació, de qualsevol falta d'assistència al treball per causes justificades, excepte que s'acredite la impossibilitat de fer-ho.  
3. L'abandó del centre o del lloc de treball, inclús per breu temps, sempre que el dit abandó no siga perjudicial per al desplegament de l'activitat productiva de l'empresa o causa de danys o accidents als seus companys de treball, que podrà ser considerat com a greu o molt greu, sempre que no supose a l'empresa reclamacions o sancions de tercers per incorrecte compliment dels servicis encarregats o contractats, o causa de danys o accidents als seus companys de treball, en que podrà ser considerada com a falta greu o molt greu. En cap cas es considerarà falta si hi ha causa o motiu justificat.  
  
4. La negligència o descuit en el compliment del treball.  
5. La falta d'atenció i diligència degudes provades, en el desenrotllament del treball encomanat, sempre que no cause perjuí de consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels servicis, l'incorrecte o incomplet ompliment de les dades i documents dels servicis que el treballador tinga obligació d'omplir, i llevat que puga ser considerada com a greu o molt greu.  
  
6. No comunicar a l'empresa qualsevol variació de la seua situació que tinga incidència en l'àmbit laboral, com el canvi de la seua residència habitual.  
7. La falta d'higiene o neteja personal, sempre que no en derive risc per a la integritat física o la salut dels treballadors, ni supose a l'empresa reclamacions o sancions de tercers per incorrecte compliment dels servicis encarregats o contractats.  
8. L'ús incorrecte de l'uniforme, de les peces o equipaments rebuts de l'empresa o de qualsevol altre, sempre que l'empresa obligue el treballador a utilitzar-les en el desenrotllament de les seues tasques, sempre que no supose a l'empresa reclamacions o sancions de tercers per incorrecte compliment dels servicis encarregats o contractats.  
9. Les faltes de respecte, d'escassa consideració, tant als seus companys com a terceres persones i en especial als malalts transportats o els seus familiars o acompanyants, sempre que això es produïsca amb motiu o ocasió del treball.  
10. Les que suposen incompliment de la normativa en matèria de prevenció de riscos i salut laboral, sempre que no tinguen transcendència greu per a la integritat física o la salut pròpia o d'altres persones o treballadors, o produïsca danys greus a l'empresa.  
11. Qualssevol altres incompliments culpables de la normativa laboral o de les obligacions lícites assumides en contracte de treball i/o contingudes en este conveni, així com aquells altres incompliments que suposen sanció o penalització per a l'empresa en virtut de les obligacions de prestació de servicis contractuals amb tercers.  
12. Qualsevol altre tipus d'infraccions que afecten obligacions de caràcter formal o documental exigides per la normativa de prevenció de riscos laborals i que no estiguen tipificades com a greus o molt greus.  
  
  
Article 62. Faltes greus  
Es consideren faltes greus les següents:  
1. Més de tres faltes de puntualitat en un mes, o fins a tres quan el retard siga superior a quinze minuts en cada una d'estes i sense causa justificada.  
2. Faltar un o dos dies al treball durant un mes, sense causa que ho justifique.  
3. La falta d'atenció i diligència degudes en el desenrotllament del treball encomanat, sempre que cause perjuí d'una certa consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels servicis, la falta d'ompliment de les dades i documents dels servicis que el treballador tinga obligació d'omplir, i llevat que puga ser considerada com a molt greu, sempre que supose a l'empresa reclamacions econòmiques o sancions de tercers per incorrecte compliment dels servicis encarregats o contractats, per valor econòmic que no supere els 3.000,00 ?.  
4. L'incompliment de les normes, ordes o instruccions dels superiors, en relació amb les obligacions concretes del lloc de treball, i les negligències de les quals es deriven o puguen derivar-se perjuís greus o incompliment o la negativa a realitzar un servici sense causa que ho justifique.  
5. La desobediència als superiors en qualsevol matèria de treball, sempre que l'orde no implique condició vexatòria o atemptat contra la llibertat sexual per al treballador, o comporte risc per a la vida o la salut, tant d'ell mateix com d'altres companys.  
6. Las faltes de respecte o desconsideració tant als seus companys com a terceres persones i especialment als malalts transportats o els seus familiars o acompanyants, sempre que això es produïsca amb motiu o ocasió del treball, en especial quan com a conseqüència d'això comporte sanció o penalització per a l'empresa.  
7. Qualsevol alteració o falsificació de dades personals o laborals relatives al mateix treballador, als seus companys o sobre els servicis realitzats.  
8. La falta d'higiene o neteja personal quan comporte reclamació o queixes de tercers, malalts o els seus familiars o acompanyants, o comporte a l'empresa sancions o penalitzacions de tercers contractants dels servicis.  
9. Realitzar, sense el permís oportú, treballs particulars en el centre de treball, així com utilitzar per a usos propis instal·lacions o béns de l'empresa, tant dins, com fora dels locals de treball, excepte que es compte amb l'oportuna autorització.  
10. La disminució voluntària i ocasional del rendiment en el treball, que es puga provar fefaentment.  
11. La simulació de malaltia o accident, laboral o no.  
12. L'encobriment per acció, que no per omissió, de faltes d'altres treballadors.  
13. Proporcionar dades o documents reservats de l'empresa, excepte els propis per a l'exercici de l'activitat sindical a través de les vies legals establides, a persones alienes o no autoritzades per a rebre'ls.  
  
14. Proporcionar a persones no autoritzades a rebre-les dades relatives als malalts que hagen tingut vinculació amb l'empresa per motius de la seua activitat.  
15. No advertir amb la diligència deguda, els seus superiors o l'empresari, de qualsevol anomalia, avaria, accident o fets inusuals que observe en les instal·lacions, maquinària, locals o del personal, deixant constància al final de la jornada a través del comunicat de treball diari que haurà de facilitar l'empresa.  
16. Introduir o facilitar l'accés al centre de treball a persones no autoritzades, a excepció de les labors específiques sindicals, degudament comunicades.  
17. La negligència greu en la conservació o en la neteja de materials i màquines que el treballador tinga a càrrec seu, dins de les competències pròpies de la seua categoria professional.  
18. El mal ús verificat dels locals, vehicles i/o el seu equipament, material i màquines que el treballador tinga a càrrec seu.  
19. La embriaguesa provada durant el treball, així com trobar-se afectat, també ocasionalment i provadament durant el treball, per substàncies qualificades com a drogues i/o estupefaents.  
20. Fumar en els llocs expressament prohibits per la normativa legal.  
21. La comissió per part dels conductors d'infraccions de les normes de circulació, imputables a ells, quan l'incompliment de les disposicions assenyalades en este posen en perill la seguretat de les persones que vagen a bord dels vehicles.  
22. No utilitzar correctament els mitjans i equips de protecció que l'empresari facilita al treballador, d'acord amb les instruccions rebudes d'aquell, sempre que açò siga provat per l'empresari.  
23. La falta de compliment de les normes en matèria de prevenció de riscos i salut laboral o l'incompliment de les instruccions empresarials en les mateixes matèries, quan suposen risc greu per al treballador, els seus companys o tercers, així com negar-se a l'ús dels mitjans de seguretat facilitats per l'empresa.  
24. No usar adequadament, d'acord amb la seua naturalesa i els riscos previsibles, les màquines, aparells, ferramentes, substàncies perilloses, equips de transport i, en general, qualssevol altres mitjans amb què desenrotllen la seua activitat.  
25. Negar-se a sotmetre's als reconeixements mèdics corresponents, en la seua jornada laboral.  
26. Posar fora de funcionament i/o utilitzar incorrectament els dispositius de seguretat existents o que s'instal·len en els mitjans relacionats amb la seua activitat o als llocs de treball en què esta tinga lloc.  
  
27. La falta immediata d'informació al seu superior jeràrquic directe, i als treballadors designats per a realitzar activitats de protecció i de prevenció o, si és el cas, al servici de prevenció, sobre qualsevol situació que, al seu entendre, comporte, per motius raonables, un risc per a la seguretat i la salut pròpia, d'altres persones o treballadors, o puga causar un dany greu a l'empresa.  
28. La reincidència en qualsevol falta lleu dins del mateix trimestre, quan haja tingut amonestació o sanció, tant escrites com no, de l'empresa.  
  
Article 63. Faltes molt greus  
Es consideraran faltes molt greus les següents:  
1. Més de dotze faltes de puntualitat no justificades comeses en el període de tres mesos o de vint-i-quatre en sis mesos.  
2. Faltar al treball més de dos dies consecutius o quatre alterns en el període d'un mes sense causa o motiu que ho justifique.  
3. L'exercici d'altres activitats professionals, públiques o privades durant la jornada de treball.  
4. El frau, la deslleialtat o l'abús de confiança en el treball, servicis, gestió o activitat encomanats, i el furt o robatori realitzat dins de les dependències de l'empresa, als vehicles o en altres elements o llocs en què haja d'actuar en funció de la seua activitat.  
5. Els actes dolosos o imprudents en l'exercici del treball encomanat o contractat, o quan la manera de realitzar-lo implique dany o risc d'accident o perill greu d'avaria per a les instal·lacions o maquinària de l'empresa.  
6. Posar o donar com a fora de servici un vehicle sense motius, en especial quan això supose sanció o penalització per a l'empresa en virtut de les obligacions de prestació de servicis contractuals amb tercers.  
  
7. Quan en els contractes que firma l'empresa amb els seus clients estos arrepleguen una clàusula que vincule el pagament de la gestió amb la qualitat del servici oferit (puntualitat, tracte al pacient, etc.) i a resultes d'una mala praxi la factura es veja reduïda, per falta degudament acreditada imputable a un o més treballadors.  
8. L'embriaguesa habitual o toxicomania habitual provada, si repercutix negativament en el treball.  
9. La simulació de la presència d'un altre en el treball, firmant o fitxant per ell o anàlogues situacions. S'entendrà sempre que hi ha falta quan un treballador de baixa per malaltia o accident realitze treballs de qualsevol classe per compte propi o alié i l'al·legació de les causes falses per a les llicències o permisos.  
10. La superació de la taxa d'alcohol fixada reglamentàriament i provada en cada moment durant el treball per al personal de conducció, així com la conducció provada sota els efectes de drogues, substàncies al·lucinògenes o estupefaents.  
11. Els provats maltractaments o faltes de respecte i consideració als superiors, companys o subordinats, malalts transportats o els seus familiars, així com qualsevol altre personal relacionat amb la prestació dels servicis.  
12. L'abús d'autoritat.  
13. La disminució continuada i voluntària provada en el treball sempre que haja sigut objecte de sanció anterior.  
14. La desobediència continuada o persistent degudament demostrada.  
15. L'assetjament sexual, entenent per tal la conducta de naturalesa sexual, verbal o física, desenrotllada en l'àmbit laboral i que atempte greument a la dignitat del treballador o treballadora objecte d'esta.  
  
16. La falta d'atenció i diligència degudes en el desenrotllament del treball encomanat, sempre que cause perjuí de consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels servicis, i en especial sempre que supose a l'empresa reclamacions econòmiques o sancions de tercers per incorrecte compliment dels servicis encarregats o contractats, per valor econòmic superior els 3.000,00 €.  
  
17. L'abandó del lloc de treball sense justificació, tant en llocs de comandament o responsabilitat, com en els casos de prestació de servicis de transport urgent, o quan això ocasione evident perjuí per a l'empresa o malalts traslladats o a traslladar, o puga arribar a ser causa d'accident per al treballador, els seus companys o tercers.  
18. La utilització indeguda d'informació de què es tinga coneixement per raó del seu treball, en especial de dades referents a malalts que hagen tingut vinculació amb l'empresa per motiu de la seua activitat.  
  
19. L'apropiació de l'import dels servicis prestats, siga quina siga la seua quantia, així com qualsevol ocultació, sostracció o manipulació de diners, materials, equipaments o vehicles.  
20. La reiterada comissió, per part dels conductors, d'infraccions de les normes de circulació, imputables a ells, quan l'incompliment de les disposicions assenyalades en este posen en perill la seguretat de l'empresa, el seu personal o els malalts transportats.  
21. La imprudència o negligència inexcusables, així com l'incompliment de les normes sobre prevenció de riscos i salut laboral quan produïsquen perill o siguen causants d'accident laboral greu, perjuís greus als seus companys o a tercers, o danys greus a l'empresa.  
  
22. La reincidència en dos faltes greus de la mateixa naturalesa o més de dos greus, encara que siguen de distinta naturalesa, dins del mateix semestre, sempre que haja sigut objecte de sanció que haja cobrat fermesa.  
23. Qualsevol altre tipus d'infraccions molt greus que afecten obligacions de caràcter formal o documental exigides per la normativa de prevenció de riscos laborals.  
  
Article 64. Sancions. Aplicació  
1. Les sancions que les empreses poden aplicar segons la gravetat i circumstàncies de les faltes comeses seran les següents:  
A) Faltes lleus:  
a) Amonestació per escrit.  
B) Faltes greus:  
a) Suspensió de sou i faena d'un a deu dies.  
C) Faltes molt greus:  
a) Suspensió de sou i faena d'onze a quaranta-cinc dies.  
b) Acomiadament.  
2. Per a l'aplicació i graduació de les sancions que antecedixen en el punt 1, es tindrà en compte:  
a) El major o menor grau de responsabilitat de qui comet la falta.  
  
b) La repercussió del fet en els altres treballadors, a l'empresa, a tercers, especialment malalts i els seus familiars, així com, la repercussió social d'este.  
c) La categoria professional del treballador.  
3. Correspondrà a l'empresari la determinació de la sanció que pot aplicar entre les previstes. Les sancions per faltes lleus seran acordades per la direcció de l'empresa. Les sancions per faltes greus o molt greus haurà d'imposar-les també l'empresa prèvia instrucció del corresponent expedient sancionador al treballador.  
4. Prèviament a la imposició de sancions per faltes greus o molt greus als treballadors, tindran dret a ser oïts l'interessat i la representació dels treballadors o sindical, en el termini de deu dies, comptats des de la comunicació dels fets que s'imputen. Este termini suspendrà el termini de prescripció de la falta corresponent. En el cas de tractar-se d'un treballador que tinga la condició de delegat sindical o membre del comité d'empresa, a part de l'interessat, hauran de ser oïts la resta de membres de la representació a què este pertanga, si n'hi ha.  
  
5. De les sancions per faltes greus i molt greus s'informarà els representants dels treballadors, si n'hi ha.  
6. En el cas de tractar-se de faltes tipificades com a greus o molt greus, l'empresa podrà acordar la suspensió de sou i faena com a mesura prèvia i preventiva pel temps que dure l'expedient, sense perjuí de la sanció que s'impose. Suspensió que serà comunicada als representants dels treballadors.  
7. Una vegada conclòs l'expedient sancionador, l'empresa imposarà la sanció que corresponga prenent en consideració les al·legacions realitzades en el curs de la tramitació pel treballador, i si és procedent, per la representació dels treballadors o sindical.  
8. Quan l'empresa acorde o impose una sanció que tinga obligació de ser per escrit, ho haurà de comunicar, d'esta mateixa manera, a l'interessat i a la representació dels treballadors o sindical, i este es quedarà amb un exemplar i firmarà el duplicat, que tornarà a la direcció de l'empresa; es farà constar la data i els fets que la motiven.  
  
9. Las faltes lleus prescriuen al cap de deu dies, les greus als vint dies i les molt greus als seixanta dies a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.  
10. En qualsevol cas, el treballador sancionat podrà acudir a la via jurisdiccional competent per a instar la revisió de les sancions imposades en cas de desacord.  
11. Cap treballador podrà ser sancionat dos vegades per la mateixa falta.  
  
  
CAPÍTOL XII  
Seguretat i salut en el treball  
  
Article 65. Salut i prevenció de riscos laborals  
Els treballadors afectats pel present conveni col·lectiu tenen dret que la prestació dels seus servicis en els diversos centres de treball i establiments de les empreses del sector s'adapte a les mesures i normes que, amb caràcter obligatori, establix la Llei de Prevenció de Riscos Laborals, 31/1995, de 8 de novembre, modificada i ampliada per la Llei 54/2003, de 12 de desembre, de «Reforma del Marc Normatiu de la Prevenció de Riscos Laborals» i els diversos reglaments que la despleguen.  
Com a consideracions de caràcter general sobre salut i prevenció de riscos laborals, s'estipula que:  
Les empreses que subscriuen el present conveni col·lectiu desenrotllaran les accions i mesures que siguen necessàries en matèria de seguretat i salut laboral per a aconseguir que les condicions de treball, si és així, representen el menor risc i no afecten negativament la salut dels treballadors.  
En tot cas, els plantejaments, actuacions i mesures que, conjuntament, empreses i treballadors posen en execució, sense condicionar l'activitat, aniran encaminades a aconseguir una millora en la qualitat de vida dels treballadors afectats.  
D'acord amb la legislació vigent, en l'elaboració, desplegament i aplicació dels plans de salut i seguretat en el treball, així com en els de prevenció de riscos laborals, participaran, si n'hi ha, els representants sindicals dels treballadors, així com les organitzacions sindicals, segons siga l'àmbit d'actuació del pla. Si no n'hi ha, prendran part els treballadors del centre de treball o de l'empresa.  
Durant la vigència del present conveni col·lectiu, les empreses afectades elaboraran per a tots els seus centres de treball i establiments un pla d'avaluació general de riscos per a la seguretat i salut dels seus treballadors, tenint en compte la naturalesa de l'activitat. Igualment, quan siga procedent, s'efectuarà una avaluació dels mitjans i llocs de treball i del condicionament del centre o establiment.  
  
Si hi ha algun lloc de treball que represente un cert risc per a la salut i seguretat laboral dels treballadors, les empreses, d'acord amb els dictàmens i assessoraments dels servicis de prevenció i, si és el cas, la Inspecció de Treball, modificaran les instal·lacions, els mitjans o la mateixa dotació del lloc de treball, de manera que es minimitze i evite en el major grau possible, el risc detectat.  
Tota ampliació o modificació de les instal·lacions dels establiments, de la seua maquinària o de la tecnologia aplicada als diversos llocs de treball comportarà necessàriament una avaluació dels riscos per a la salut i seguretat laboral que puga contindre, així com informar els representants dels treballadors o, si no n'hi ha, els treballadors afectats.  
  
La representació legal dels treballadors en l'empresa tindrà informació permanent respecte a la posada en marxa de nova maquinària, modificació d'instal·lacions, la seua ampliació i dels mesuraments, anàlisis i reconeixements que s'efectuen en relació amb les condicions ambientals dels centres de treball.   
Les empreses proporcionaran a l'afectat per este conveni col·lectiu les revisions mèdiques anuals que corresponguen, en virtut del que preveu l'article 22 de la Llei de Prevenció de Riscos Laborals.  
Si es demostra en supòsits de maternitat que el lloc de treball que ocupa representa risc apreciable per a la treballadora, la direcció propiciarà, si això està al seu abast, un canvi de lloc de treball que elimine la dita situació de risc apreciable, durant el temps que dure la situació d'embaràs. Si no és així, la treballadora, quedarà acollida a la prestació d'IT per risc durant l'embaràs, si així li ho reconeix el servici mèdic de la Seguretat Social.  
Quant a determinats llocs de treball, seran aplicables les normes i disposicions sobre ergonomia que té establides o puga establir l'Institut Nacional de Seguretat i Higiene en el Treball. S'avaluarà de manera especial aquelles activitats o llocs de treball exposats a radiacions de pantalles de qualsevol tipus, a alta sonoritat a limitacions d'aireig, etc.  
  
Els treballadors afectats per este conveni col·lectiu tenen dret a la informació i formació sobre les condicions del seu treball, sobre les característiques de la seua activitat i del seu centre de treball, sobre la maquinària i tecnologia emprada i sobre tots els altres aspectes del procés laboral que d'alguna manera puguen representar risc per a la seua salut o seguretat personal en el treball.  
En especial, les empreses estan obligades a formar específicament el treballador sobre els riscos que, si és el cas, puguen existir en determinat lloc de treball, així com sobre l'ús dels mitjans i conductes necessaris per a la seua eliminació.  
En les empreses o centres de treball que compten amb sis o més treballadors, la participació d'estos es canalitzarà a través dels seus representants i de la representació especialitzada que regula la Llei de Prevenció de Riscos i Salut Laboral.  
Els delegats de prevenció seran designats pels representants del personal i entre estos, d'acord amb l'escala següent: fins a 49 treballadors, un delegat de prevenció; de 50 a 100 treballadors, dos delegats de prevenció; de 101 a 500 treballadors, tres delegats de prevenció; de 501 a 1.000 treballadors, quatre delegats de prevenció.  
  
En les empreses de fins a 30 treballadors, el delegat de prevenció serà el delegat de personal. En les empreses de 31 a 49 treballadors hi haurà un delegat de prevenció que serà elegit pels delegats de personal i entre estos.  
Finalment, l'empresari està obligat a informar periòdicament els representants dels treballadors, si n'hi ha, sobre evolució de la salut i seguretat dels treballadors, índexs d'absentisme i les seues causes, accidentalitat i les seues conseqüències, índexs de sinistralitat, estudis que es realitzen sobre el medi ambient dels centres de treball i, en general, sobre qualsevol circumstància que, col·lectivament o individualment, puga tindre incidència en relació amb la salut dels treballadors.  
  
  
CAPÍTOL XIII  
Drets de representació del personal i sindicals  
  
Article 66. Drets de representació del personal i sindicals  
S'establixen amb caràcter general els següents:  
Les empreses del sector respectaran el dret de tot treballador a sindicar-se lliurement, a celebrar reunions, recaptar quotes i distribuir informació sindical, tot això de conformitat amb la legislació vigent.  
  
Les empreses, a aquells delegats de personal o membres de comités d'empresa que participen com a membres titulars en les comissions negociadores dels convenis col·lectius, els facilitaran els permisos corresponents a fi que obtinguen les màximes facilitats en la seua labor de negociadors i durant tota la seua duració, sempre que l'esmentat conveni col·lectiu s'aplique a l'empresa.  
Els treballadors de les empreses, establiments o centres de treball tenen dret a reunir-se en assemblea, en el centre de treball, que serà convocada i presidida en tot cas pel comité d'empresa o delegat de personal, si n'hi ha, o pel treballador del centre o establiment promotor d'esta, sempre que, amb caràcter previ, s'haja traslladat tant la convocatòria com l'orde del dia a la direcció de l'empresa o centre de treball.  
  
Tindrà lloc sempre fora d'hores de treball, excepte en aquells centres de treball subjectes a prestació de servici les vint-i-quatre hores del dia, i en este cas s'acordarà, per part dels promotors amb la direcció, el moment de celebració de l'assemblea, així com la seua duració aproximada.  
L'empresari facilitarà local adequat si el centre de treball reunix les condicions pertinents per a això. En cas contrari, designarà un determinat lloc apropiat dins de les seues instal·lacions per a la seua celebració.  
L'empresari podrà denegar l'autorització de la celebració d'una assemblea en les seues instal·lacions si els promotors no complixen les condicions anteriorment descrites; igualment, la direcció es podrà oposar si han transcorregut menys de dos mesos des de l'última assemblea celebrada en el centre de treball, així com en situació de tancament legal de l'empresa.  
Dins de la limitació anterior, no s'inclouran les assemblees o reunions informatives l'únic punt de l'orde del dia de les quals siga la informació sobre la negociació dels convenis col·lectius que siguen aplicables als treballadors de l'empresa, establiment o centre de treball de què es tracte.  
De conformitat amb allò que s'ha exposat en l'article 53, els treballadors elegits per a exercir càrrecs de responsabilitat local, provincial, autonòmica o nacional en el seu sindicat i que hagen de dedicar-se per complet a l'exercici d'estes funcions o tasques, podran sol·licitar voluntàriament l'excedència pel temps que dure esta situació; transcorregut el qual es reincorporaran als seus llocs de treball, sempre que se sol·licite abans d'un mes, a comptar de la data d'haver cessat en els mencionats càrrecs.  
  
Article 67. Absència de delegats de personal o comités d'empresa  
  
A. Mobilitat geogràfica i modificació substancial de les condicions de treball. En totes aquelles empreses afectades pel present conveni que no compten amb representació legal dels treballadors (delegats de personal o comité d'empresa) a l'hora de dur a terme entre els seus treballadors i treballadores algunes de les mesures previstes en els articles 40 de l'ET (Mobilitat geogràfica) o 41 de l'ET (Modificació substancial de les condicions de treball) hauran de negociar les dites mesures seguint el procediment establit a este efecte en l'article 41.4 de l'Estatut dels Treballadors.  
B. Acomiadaments col·lectius. En el cas que una empresa decidisca realitzar acomiadaments col·lectius i en l'empresa no existisca representació legal dels treballadors (delegats de personal o comité d'empresa), l'empresa haurà de negociar les dites mesures seguint el procediment establit a este efecte en l'article 41.4 de l'Estatut dels Treballadors.  
  
  
Article 68. Drets i facultats dels comités d'empresa i delegats de personal  
Sense perjuí dels drets i facultats concedits per les lleis, es reconeix als comités d'empresa i als delegats de personal a:  
a) Ser informats per la direcció de l'empresa:   
Sobre els acomiadaments objectius per a efectuar el seu seguiment.  
Trimestralment, almenys, sobre l'evolució general del sector econòmic a què pertany l'empresa, sobre l'evolució dels negocis i la situació de la mateixa explotació i vendes, sobre el programa o pressupost previst i sobre l'evolució de l'ocupació en el seu àmbit específic.  
  
Anualment, en aquelles empreses que revisten la forma de societat mercantil, conéixer i tindre a la seua disposició el balanç, compte de resultats, la memòria i tots els documents que es donen a conéixer als socis.  
Amb caràcter previ a la seua execució per les empreses, sobre la reestructuració d'estes o dels seus centres de treball, tancaments totals o parcials, definitius o temporals, reduccions de jornada, trasllats de totes o part de les instal·lacions empresarials, altres modificacions col·lectives i substancials dels contractes de treball dels seus treballadors, així com sobre els plans de formació professional de les empreses.  
En funció de la matèria de què es tracte:  
- Sobre implantació o revisió dels sistemes d'organització del treball i qualsevol de les seues possibles conseqüències, estudis de temps, establiment de sistemes de primes o incentius i valoració de llocs de treball.  
- Sobre la fusió, absorció o modificació de l'estat jurídic de l'empresa, quan això supose incidència que afecte de manera significativa el volum de l'ocupació adquirit.  
- Conéixer els models de contractes de treball escrits que s'utilitzen, així com dels documents relatius a la liquidació per finalització de la relació laboral.  
- Sobre sancions per faltes greus i molt greus i, en especial, sobre acomiadaments.  
- En relació a estadístiques sobre índex d'absentismes i les seues causes, accidents de treball i malalties professionals i les seues conseqüències, índexs de sinistralitat, moviment de cessaments i ingressos i ascensos i butlletins de cotització T.C.1 i 2 a la Seguretat Social.  
b) A exercir una labor de control o supervisió sobre les matèries següents:  
El compliment de les normes vigents sobre matèria laboral i de Seguretat Social, així com sobre els pactes, condicions o usos de l'empresa en vigor, formulant totes les accions legals que crega oportunes davant de l'empresa i els organismes específics o tribunals.  
L'execució i realització dels plans de formació aplicables en l'àmbit de les empreses.  
La contractació laboral en l'àmbit de l'empresa per mitjà de la documentació que preceptivament se li entrega.  
Tindre la representació dels treballadors en missió, mentres esta dure, en tant que representants dels treballadors de les empreses usuàries, a l'efecte de formular qualsevol reclamació en relació amb les condicions d'execució de l'activitat laboral, en tot allò que afecta la prestació dels seus servicis a estes. En cap cas podrà suposar esta representativitat una ampliació del crèdit d'hores previst per a la representació legal dels treballadors de l'empresa usuària, ni que puguen plantejar-se davant d'esta reclamacions de treballadors respecte a l'empresa de treball temporal de la qual depenen.  
En conjunció amb la direcció, sobre el compliment de les mesures implantades, amb vista al manteniment i increment de la rendibilitat i productivitat de les instal·lacions i de les empreses.  
El compliment dels principis de no-discriminació, d'igualtat de sexes i d'oportunitats i d'una política racional de foment de l'ocupació. Vetlaran en concret perquè les condicions laborals s'acomoden a la normativa vigent sobre salut laboral i prevenció de riscos i a les prescripcions que els reglaments que la despleguen establisquen.  
Els membres del comité d'empresa i delegats de personal, individualment o en conjunt, observen sigil professional pel que fa a informació confidencial que quant al seu càrrec coneguen de les empreses, inclús després d'abandonar el càrrec i, en especial, en totes aquelles qüestions que la direcció qualifique de matèria reservada.  
  
  
Article 69. Quotes sindicals  
A requeriment dels treballadors, quan ho autoritzen documentalment, les empreses descomptaran en la seua nòmina mensual l'import de la quota sindical ordinària o extraordinària corresponent.  
Per a això es farà entrega a la direcció d'un document manuscrit i/o firmat pel treballador en què amb claredat s'expressarà l'orde o autorització de descompte, l'import, la central sindical destinatària, així com el número de compte corrent o llibreta d'estalvi a què s'ha de transferir la quantitat detreta.   
La direcció de les empreses entregarà còpia de la llista de transferència a la representació del sindicat.  
  
Article 70. Garanties sindicals dels membres del comité d'empresa i delegats de personal  
Cap membre del comité d'empresa ni delegat de personal podrà ser despedit o sancionat durant l'exercici de les seues funcions ni dins de l'any següent al seu cessament, llevat que este es produïsca per revocació o dimissió, i sempre que l'acomiadament o la sanció es base o tinga el seu fonament en l'actuació del treballador en l'exercici legal de la seua representació.  
Si la sanció per suposades faltes greus o molt greus obeïx a altres causes, haurà de tramitar-se l'expedient contradictori, en què seran oïts, a més de l'interessat, el comité d'empresa o restants delegats de personal i el delegat sindical de l'organització a què pertanga, en el cas que la direcció de l'empresa conega la seua secció sindical.  
  
Tindran prioritat de permanència en l'empresa o centre de treball, respecte a la resta de treballadors, en els supòsits de suspensió o rescissió de contractes per causes tecnològiques, econòmiques, organitzatives, de producció o de força major.  
No podran ser discriminats en la seua promoció econòmica o professional per causa de l'exercici de la seua representació legal. Podran exercir la llibertat d'expressió en l'àmbit intern de l'empresa en les matèries pròpies de la seua representació, i podran publicar o distribuir, sense pertorbar el funcionament normal de l'activitat empresarial, aquelles publicacions d'interés laboral o social. L'execució d'estes tasques es realitzarà d'acord amb la normativa legal vigent en cada moment.  
Disposaran del crèdit horari d'hores mensuals retribuïdes que la llei determina quant al seu càrrec i volum de l'empresa. Es podrà, en l'àmbit d'una mateixa empresa, acumular les hores dels distints membres del comité o delegats de personal en un o més dels seus companys, sense que se sobrepasse el màxim total que per llei corresponga quant a tots i cada un d'ells, i en este cas es podrà quedar rellevat dels treballs sense perjuí de la seua remuneració. Esta circumstància haurà de ser prèviament comunicada a l'empresa, indicant el període de temps en què es procedirà a l'acumulació.  
Sense sobrepassar el màxim legal, podran ser consumides les hores del crèdit horari sindical de què disposen els membres del comité d'empresa o delegats de personal, a fi de preveure l'assistència d'estos a cursos de formació organitzats pels seus sindicats, instituts de formació o altres entitats.  
  
CAPÍTOL XIV  
Plans d'igualtat i comissió paritària d'igualtat  
  
Article 71. Plans d'igualtat  
1. D'acord amb el que establix la Llei 3/2007, per a la Igualtat Efectiva de Dones i Hòmens, les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, hauran d'adoptar mesures dirigides a evitar qualsevol tipus de discriminació laboral entre dones i hòmens, mesures que hauran de negociar i, si és el cas, acordar amb els representants legals dels treballadors en la forma que es determine en la legislació laboral.  
2. En el cas de les empreses de més de dos-cents cinquanta treballadors, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i contingut establits en este capítol, que haurà de ser, així mateix, objecte de negociació en la forma que es determine en la legislació laboral.  
  
3. Els plans d'igualtat de les empreses són un conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat de tracte i d'oportunitats entre dones i hòmens i a eliminar la discriminació per raó de sexe.  
Els plans d'igualtat fixaran els concrets objectius d'igualtat a aconseguir, les estratègies i pràctiques a adoptar per a la seua consecució, així com l'establiment de sistemes eficaços de seguiment i avaluació dels objectius fixats.  
4. Per a la consecució dels objectius fixats, els plans d'igualtat podran preveure, entre altres, les matèries d'accés a l'ocupació, classificació professional, promoció i formació, retribucions, ordenació del temps de treball per a afavorir, en termes d'igualtat entre dones i hòmens, la conciliació laboral, personal i familiar, i prevenció de l'assetjament sexual i de l'assetjament per raó de sexe.  
5. Els plans d'igualtat inclouran la totalitat d'una empresa, sense perjuí de l'establiment d'accions especials adequades respecte a determinats centres de treball.  
  
Article 72. Comissió paritària d'igualtat  
A fi d'interpretar i aplicar correctament la Llei 3/2007, per a la Igualtat Efectiva de Dones i Hòmens, que va tindre la seua entrada en vigor el 24 de març de 2007, es crea una comissió paritària d'igualtat amb les funcions següents:  
- Obtenció per mitjà d'enquestes o altres mitjans que es recorden d'informació anual sectorial de les mesures implantades en les diferents empreses i de les plantilles, disgregades per categories professionals i gènere.   
- Assessorament a les empreses que ho sol·liciten sobre els drets i obligacions en matèria d'igualtat, així com en matèria d'implantació de plans.  
- Mediació i, si és el cas, arbitratge en aquells casos que, voluntàriament i conjuntament, li siguen sotmesos per les parts afectades, i que versen sobre l'aplicació o interpretació dels plans d'igualtat.  
- Demanar informació de les empreses sobre les incidències i dificultats que puga generar l'aplicació de la Llei d'Igualtat.  
La comissió paritària d'igualtat estarà composta per 6 membres, en les mateixes condicions que la comissió mixta paritària del conveni, i amb la condició que siguen els mateixos designats per a l'esmentada comissió mixta. Ambdós comissions compartiran el crèdit horari de 28 hores.  
  
Article 73. Parelles de fet  
Davant de l'evolució de la realitat social en matèria familiar, es reconeixen els mateixos drets que el conveni preveu per als cònjuges en matrimoni a les persones que no s'han casat i conviuen en unió afectiva, estable i duradora, amb la justificació prèvia d'estos punts per mitjà de certificació d'inscripció en el registre corresponent oficial de parelles de fet, on existisca, o acreditació semblant que justifique esta circumstància.  
En el supòsit de conflicte d'interessos amb tercers, el reconeixement del dret que corresponga es realitzarà de conformitat amb la procedència jurídica que, de manera ferma, determine l'autoritat administrativa o judicial competent de conformitat amb l'ordenament positiu vigent.  
  
  
CAPÍTOL XV  
Comissió paritària del conveni  
  
Article 74. Comissió mixta paritària  
A fi d'efectuar el seguiment del present conveni i dilucidar els possibles dubtes que puguen produir-se en la seua interpretació, es constituïx una comissió paritària. Estarà formada per membres de les associacions patronals i centrals sindicals firmants del conveni en la mateixa proporció, i no podrà sobrepassar el nombre de quatre persones per cada una de les parts patronal i sindical. En les reunions s'acceptarà la presència d'assessors de les respectives representacions amb veu però sense vot.  
- La comissió paritària del conveni assumirà les funcions següents:   
- L'estudi dels problemes de salut laboral en el sector del transport sanitari. La realització d'estadística i relacions amb l'administració laboral competent en matèria de salut laboral.   
- Resolució de les controvèrsies que puguen sorgir en matèria de conciliació de la vida laboral i personal.  
- En aquelles empreses que per raons economicofinanceres no puguen abonar els increments salarials que es pacten en el present conveni, i no existisquen representants legals dels treballadors (comités d'empresa o delegats de personal) serà esta comissió paritària l'encarregada de decidir si l'empresa s'acull o no al règim d'inaplicació salarial i en quins termes, seguint els passos de l'article 9 del present conveni.  
  
- Elaborarà els criteris que s'han de seguir, en matèria de plans de prevenció, mapa de riscos, etc., per a sotmetre'ls a estudi en el si de la CP i proposar la seua aplicació.   
- Exercirà una labor d'estudi i vigilància sobre les modalitats i estructura de contractació en el sector. Així mateix, tindrà la facultat d'intermediació, a instància de part, amb caràcter previ a la denúncia davant de l'Administració o tribunals laborals, quan es presumisca l'existència de frau de llei. Esta consulta no tindrà el caràcter obligatori previ, a la denúncia o demanda, davant de la Inspecció de Treball i Assumptes Socials o Jutjat Social. En cas de modificacions de la vigent legislació i normativa, en matèria de contractació, la comissió paritària procedirà a l'adequació del present conveni respecte a la normativa legal.   
- Davant de qualsevol dubte o divergència que puga sorgir sobre la interpretació o aplicació d'este conveni que tinga caràcter de conflicte col·lectiu, serà sotmesa prèviament a informe de la comissió abans d'entaular qualsevol reclamació judicial.  
- En el cas que l'empresa i els representants legals dels treballadors no arriben a un acord sobre la inaplicació del règim salarial sol·licitat per l'empresa, la comissió paritària mediarà en la busca d'un acord; per a això sol·licitarà a l'empresa la documentació requerida en l'article 9, l'analitzarà i es reunirà amb les parts en el termini improrrogable de 15 dies des que la comissió paritària conega del desacord. De la dita reunió s'alçarà una acta on constaran les raons i posicionaments de les parts, la postura de la comissió paritària i el resultat final de la dita reunió.   
  
- Resoldrà qualsevol altra sol·licitud de mediació o interpretació que se li propose en un termini màxim de 30 dies des de la data de reunió.  
  
La comissió paritària es reunirà a petició de qualsevol de les parts, sempre que se sol·licite per escrit, i dins dels 10 dies següents a la petició.   
Perquè els acords de la comissió paritària tinguen eficàcia i validesa, estos hauran de ser protegits per la majoria de cada una de les representacions: empresarial i sindical; en estos casos gaudiran de plena eficàcia jurídica, i serà vinculant per a ambdós parts i d'aplicació immediata.  
  
Als efectes de qualsevol notificació escrita que qualsevol empresa o treballador desitgen remetre a la comissió paritària, es reproduïxen els domicilis de les distintes parts que configuren l'esmentada comissió:   
Associació de la Comunitat Valenciana d'Empreses d'Ambulàncies (ACVEA)  
Avinguda Miguel Hernández, núm. 3-D, 46466 Aldaia (València)  
Federació de Transports, Comunicacions i Mar d'UGT-País Valencià  
C/ Arquitecte Mora, núm. 2-8 09506 València.  
Federació de Servicis a la Ciutadania de CCOO del País València  
  
Plaça Nàpols i Sicília, núm. 5-2n, 46135 València  
  
Article 75. Protocol de telefonades  
La comissió paritària redactarà en un termini màxim de sis mesos, un protocol de telefonades perquè les empreses introduïsquen en les seues pautes d'organització del servici, de manera que tant els treballadors i treballadores com les empreses sàpien a què atindre's i com actuar davant de les diferents causalitats que es produïsquen en la realització dels servicis. El dit protocol s'incorporarà al present text convencional amb el mateix valor normatiu.  
  
Article 76. Resolució de conflictes col·lectius  
Ambdós parts s'adherixen a l'Acord de Solució de Conflictes Laborals subscrit per les confederacions patronals CIERVAL I CEPYME CV, i les confederacions sindicals UGT PV i CCOO PV, el 19/05/2010 per a solucionar de manera extrajudicial els conflictes col·lectius, i successius que es puguen subscriure.  
De la mateixa manera, les parts firmants del present conveni acorden sotmetre's, en cas de discrepàncies de qualsevol tipus sobre el seu contingut, a la fórmula de la mediació, mai a la de l'arbitratge.  
  
Disposició transitòria única  
  
Les diferències derivades de l'aplicació del present conveni hauran de ser abonades per les empreses en un termini màxim de noranta dies, a comptar de la firma del present conveni.  
  
DIPOSICION ADDICIONAL  
  
Irretroactivitat   
Les condicions econòmiques pactades en el present conveni no afectaran les relacions laborals que es troben fermament extingides abans de la seua entrada en vigor.  
  
DISPOSICIÓ FINAL  
  
Registre, publicació i difusió d'este conveni  
Este conveni es presentarà en el Registre General de Convenis Col·lectius de Treball, als efectes del seu depòsit, inscripció i publicació que legalment corresponguen.  
  
  
ANNEX I  
  
Taula salarial provisional de l'any 2012  
  
  
  
Plus festiu any 2012 30,84 €  
Plus localització any 2012 34,23 €  
  
Dietes any 2012:  
  
Concepte Quantia  
Dinar 12,70  
Sopar 12,70  
Pernoctació i desdejuni 17,25  
Suma dels tres conceptes 42,65